url: =Global Buanli Family: 2009, ZOMI NATIONAL DAY\n2009, ZOMI NATIONAL DAY\n2009, Zomi Nam Ni Thu Puak\nAkipatcil in thu om-a thu in Pasian hi-in Zomi te or Leitung mihingte zong thu or Pasian tawh anungta , Tualo a apiangtheilo mihingte ihihi. Tua ahihman in i Zomi minam sung ah bangci nuntaakding cih ahizong, koicikhantohding cih ahizong, koicibang a ki-ukding cih ahizong in akisam mahmah ahi Thu or Pasian tawh tonkhawm a ikaalsuanding hun ahita hi.Tua ciang, Zomi te ihihmahbang in ikambehtawh Zomi akicite hilo in iomdan, anuntaakzia, ipilna te tawh Zomi pholaakkhia a itanko hun hita hi. I kamtawh eiteng sung ah ei Zomi te icihcih pong hang midante kiang ah Zomi ihihna itaangkokei leh akilamdanna omlokhading hi.\nPasian Thu leh Zomi\nPasian anseem tampitak or thu um mahmah mitampitak in leitung thuleh ahihkei leh minam vaai ahihkei leh Politics te Pasian thu tawh kisailo kipawllo acibangkeekkhat in minam vaai politics naseemte kitaakbawl in amau leh mau mahmahzong sepngamding septheihding in ngaihsunlokha uhhi. Ataktak in Pasian icih in thu hi-a minamvaai, politics icihtezong thumahmah ahih man in akisailohnading , sepngamlohnading khatzong omkilkello a tuibang a luangkhawmding vive ahihi. i Pasian zong alangkhatlampan enleeng Politician leh minamvaai anaaksep mahmahkhat ahihi. Vantung ah zong politics or minamvaai nanaaksep mahmah uhhi. Satan in Pasian thuneihna deih in haza in atuhsawm takciang Pasian heh in tuankhia a amau minasungvaai buaina hang in politics pikhat hongsuak a tudong election bawl ngaekngek uhhi. Tua ahihman in Pasian naseemte politician vive hi-a politician tezong Pasian nasem vive mah ahihi.\nHongbawlpa Pasian izahtaak kuulmasa a tuaban ah ikhantohtheinading akisam mahmah ahi naupang pattahdaan, pilnasiamna aneisaten azatdan, sum le paai zaozia , sum le paai neikhinsten azatzia, pilnasin khangno ten ngimna, minamveina , kipawlkhawm a nasepkhopnate leh kiim leh paamtawh kiziopna te kin ngaihsut in Nu leh Pa ten khannote pattahzia, pahtawizia te siam in ikisap ahi thu,la.......atuamtuam te ah kilomkhawm a panlaakna mapi ineih hun ta hi.\nNu leh Pa te\nNu leh Pa te in itu ita tetung ah ZOMi ihihna, ingeina, ipau , ilaai, ikhankhiatzia, inuntaakna, behsung phungsungvaai, mokipi kileizia, ingeina,lam,la,puansilh te akipan midantetawh ikilamdanzia, ibiakna, zu kiluup sa kibahzia, sungta putu ki-itzia te teltak a itheisak hun hita hi. Tua ban ah naupangte gutamaw, mihaimaw, mikhelmaw, zukhamkhammaw, minamvei apilnasangpisinding cihte Nu leh Pa khutsung ah akicing in om-a nangma deihsakbang, nangma pattahbang in hongnungtading a nahilh ngeihtuteng mah hongtheiding ahihman in NU leh PA ten Zomi bupkhantohnading keima khutsung ah om a keilo in kaminam khangtoloding hizenmaw cihthute lungngai in ikaalsuanzia te khangkhan hun hita hi. ZOMi hongkhangto leh nangzong akhangto na hihi.\nLaisiangtho leh Pasian in khangnote thupi asak mahbang in khangnote nuntaakna, vaaihawmna, geelna , sepkhiatna te thupi a muibun mahmah hi.I khangno hunsung asia apha tampitak kibawlthei a khangnolaai ihihmahbang in kithahat in nakhempeuh kisemzo kibawlzo hi. pilna siamnazong kisinzo kizongzo a zongkipil takpi hi. Tua ahihman in ikhangno hunte pilna siamna sum le paai zonnading in zang in ipil isaimna te iminam ading in ineihsa pilna siamna, hauhnate zeekkhia ni. Nang nazeekkei a iminam naveikei leh kuaman hongveiloding a nanghang in iminam akiamsuksukding hita hi. Na pil Nasiamna Na hauhna te iminam ading nazatleh nanghang in iminam maaizumloding a iminamkhangto in nangzong akhangto na hihi. Nanghau mahmah pilmahmah napin iminam khangto keileeng mitelak ah naminam zong nageending maaizumkhading nahihman in kizun kipuah hun ta hi.ama adingbek amipilte mipil in kiciamtehlo a midangte ading tawh apilte mipil in kiciamteh hi.Pil mahmah in i minam khantohnading in pilnasiamna hauhnate akisap mahmahbang mah in amimalzong kisam a mikhat bek pawlneilokhat kumpiding amah leh amah kiteel cihbang omtheilo a ateelding apanpihding mitampitak mahzong kisam ahiihman in khangnote zi neilo, Pasal neilo , taneilo in kumtampipi mawkvaakhun hinawnlo hi. Zi , Pasal neilo a kumtampi mawktangvaal, mawk nungak cihtepawlzong kaminam pungkei hen acitawh kibang ban ah kumpiding asitsit na hihi. . Ithate saan ni iminamzong punsawmding ngaihsutpi in nei ta ni nangtung pan i Zogam in mipiltampi tak honglam en gige hi. I Zomi nam pung a ikhantohnading nangkhutsung ah abucing in om hi. Zomi ihihmahbang in iminamna isepkhoptheihpihding ZOMi pasal, ZOMi zimah zong ni iki-itciang bel genvetloh ikitotciang nangawn in ZOMi pautawh ikitot mah nuamzawlaai hi.\nKipawlkhawm a sepkhop hunta\nTuhun laaitak in minamvaai, politics te ah na isepnop hang in aseemtheiding mipil misiam leh sum le paai akicing in ineinaaikei hi. Tuaban ah khatguak a pilnasiamna zong a Zomi bup huhzahdong ding in akitawisang mi i omnaaikei hi. Tua ahihman in mite tawh kikim or mitetung ah ileentheihnading in pilnasiamna, hauhnate inaakzon mahmah kul a tuamun ah kipawlkhawm a sepkhopna naakpitak in hongkisamding hi. Tulaaitak i ZOGAm or gampuate ah ZOMi te bangzah pilnasiamna asinzoding athei kua om a kuateng sum le paaizon nalam ah kiva a bangcisepkhopleeng koicikhantohding cihthute isep hun hita hi. USA gam munkhat bangdan in ZOMi leh ZOMi nangawn lawm nangbangzah khawi ikicihcih mawkleh khantohgimnamloding hihang.\nKa Thu Sun NA\nI Zomi sung nuntaakna hamsatna, mimal giitnaatlohna hang in leitungpilnate kipeel in cihmawhtunna in Laisiantho sanglam kidelh a pilnasaangpipi kitung mah hi. A tawpna sa ah tua zolo a nusiat leitungpilna le Pasianthu kisailo acimi ki omkhading thei hi. Ka cihnop n a ah leitungpilna asintheiding ten sinmasa hamtang ni Laaisiangthozong sintheih laai veve hi.\nI tenna khua ciatciat pan khangnote pilnasina thupitak in vaaihawm masak in nei ni. Ahihtheih leh iminam sung laaitansang onkheempeuh tentanpia in amau kivakna ciatciat ah sang azop zawh nading in leitungbup a om ZOMi ten sum leh paai thu le laa tawh panpih in atawmpeen kumkhat khatte piklnasangsin ZOMi khangno neihding hanciam ni. A sawtlo in ZOGAm hongpaal luunding hi.\nPosted by Thang Khawm Pauzomi at 2:07 PM


timestamp: atn

url: =Tuhun pawlpi sia sem tamzaw te (Matthai 23:15) :: ZOMI DAILY\nposted on 20 June 2018 at 9:29 am Lomkholna: Biakna, News\nTuhun pawlpi siasem leh ihsia nengneng te i nasep banghi hiam ich ciang, mikangten bel “a blind leading a blind” naci uh hiven, tuadan linlian hilel dih hang e.\nA zenzen in Mitkhua a mulo khatin amah abang mitkhua a mulo khatmah makaih in lamzawt pihleh anih un guam/khuk sungah kia ding uhhi, Farisi te, thukham hilhsiate danlah hi lianlo aihhang tuadan pian vive sia a neina kihi mawkta hi, a tawpna ah bangci hiam cihleh meiliipi sungah ih siate tawh ivekpi kibung khawm ding ihih khak ding lau huai in kingaih sut huai mahmah ta hi.\nTuiphum na hi a, RC na hi a, Seven Day Adventist na hi a, AG na hi a, Full Gospel na hi zongin ih biak Pasian a kibang ahi hi. Hih pawlpi thu nengneng tawh nabuai sese sangin tua kabelh biakna pawlpi ah hong makaih siate a man na hiam, Pasian thupiakte azui zotakpi na uhhiam cih sit huaizaw khading hi. Banghang hiam ich leh LST Mahte 23:15 sungah hih bangin naci hi simkhawm pakni\n“Mihoih a kineihkhem, no Thukham hilh siate leh Farisi mite in gimna na thuak ding uhhi. Note in mi khat bek nangawn na ngah zawhna ding uh na hanciamna-un leitung tuitung lumletin khual na zin uh a, na ngahsunte uh zong note zah nihin a siahuai, hell khuk tungding mi na suah uh hi” LST ah hihbang naci ahihmanin nang le kei khutsung ah omhi, a gina hetlo pawlpi sia asem khat i pawlpi sungah na om khak leh bel den a ih i sim LST in a genmah bang ihi khading hi, ih belh ding pawlpi ih teel khialhloh ding a thupi ahihi.\nMore: Christian te in ih khangcinna bang piciang tawh ih teh hiam?\nQ. A ginalo, a citaklo, a innsung nangawn ukin a makaih zolo, aang akawmthei sia khat i makaihna pawlpi ah Khasiangtho hong tumnuam dingin na um hiam? nang le nang na kidong in.\nNa dawnna :-\nKha Tum theilo dinghi cihna ngaihsut na ahihleh a hun omlai, a ziakai luatma in a kicianzaw belh ding nang i tahuan ahihi. tualo in bel farisite leh thukham hilhsiate mah bangin na pawlpi siapa, sianu tawh hellkhuk (meiliipi) sung natung ding uhhi.\nPrevious: Myanmar, Mawlamyine ah guahtui tamluatna hangin leitolh in Pagoda kisia\nNext: Thuneihna maw i buaipih?\nVondeih Kep Ding – 1 (Pau Khan Kap)\nIran innsang mahmahkhat meikangin kicim, Firefighter mi 30 sikhin ~ ZD


url: =Suan le Khakte Gamh Hoih Koih Sak Ni !\nMihingte nuntakna pen khang khat khit khang khatin kizom toto a, I pu in ama khang kizom dingin suan le khak hong nei hi. Tua a suan le khakte kizom suksuk in ei khang ciang I tungsuk ta hi. Ei khang panin I khang kizom dingin suan le khak I nei suk leuleu ding uh-a, tua I suan le khakte na kizom suksukin leitung hun bei dong kizom ding ihi hi.\nMihingte in I suan le khakte luah ding gamh/go kideihsak in I neihsa, I lamsa khempeuh I kholsak hi. Adiakin Zomite zong I suan le khakte adingin gamh a kholsak nuam minamte ihi hi. I pu I pate in a suan le khakte ading hanciam takin nasem uh a, siikkang dolciial na lam sak uh hi. Thau mam thaukaa na nei uh a, khawi le vulh kicing ding na hanciam uh hi. Tua a zon, a khol van gilte pen a suan le khakte milakah a mai neu loh nadingun gamh/go in a nusiat dinga a zon sak, a khol ahi hi. Tua bek tham loin a biak a paai uh lungzai le pasian tungah cihtak uh hi. Tua banah gamtat hoihna cihte zong na ciing mahmah uh a, amau bawng min a siatlohna dingin na kem uh hi. Tua ahih manin “Hawm siam nungta, ne bum puksi” na ci liang uh hi.\nTuhun leitung kikhantophna tawh kizui-in I lenna, I heina kidang man hiam Zomite in pu le pate hong nusiat I gamhte I hemkhia pianpian ta uh hi. Bangteng ahi zongin I suan le khakte ading gamh hoih nusiat sawm kik dih ni. Siikkang dolciial, thau mam thaukaa, khawi le vulh I nusiat zawhloh hangin, a nuai a thute bek nusiat zawh ding hanciam theih ahi hi.\n1. A nungta Pasian zahtakna tawh nuntakna,\n2. Thumaanna le cihtakna twah nuntakna,\n3. I ngeina hoihte theihtel na\n4. I ngeina zia le tongte theihna,\n5. I ngeina silh le teente manpha taka zattheihna\n6. I pau I laite sim thei, gelh thei, pau theihna\n7. Pilna siamna taktak neihna\n8. Itna thukhualna lungsim neihna\n9. Huaihamna lungsim pai khia-a, hawmsiamna lungsim neihna\n10.U sung nau sung itna neihna…..cihte I nusiat thei hi.\nTua ahih manin, i suan le khakte gamh hoih penpente nusiat ciat dingin i biak Pasian in hong makaih hen.\nBy: Sia Do Mung (Mauvom), Tongsan Columnist, Yangon


url: =September 8, 2014 : Nung deuha American Journalist James Foley ngawng ISIS te’n a tansak laitak un British mangkam tawh a pau setset John akici pa pen British thukante’n kankan uh a, a mi tel zo ta uh hi. Asawt lo in a min tawh a kicianzaw in hong suaksak nu’ng ci uh hi.\nJames Foley ngawng a tansak khit uh ciangin asawt lo in a dang khat Steven Sotloff akici zong a ngawng tansak leuleu uh a, tua a tanpa zong John mah kici hi. Anih un a mai uh tuamcip uh ahihman in thukante’n James Foley ngawng tanpa John leh Steven Sotloff ngawngtan pa John pen a mi kibang hi ding hiam cia a kankan laitak uh ahihi.\nJohn a kici maituam khat in August 19 ni-in James Foley ngawng a tansak laitak in “President Obama in ISIS te vanlam tawh a dona hang hi” ci hi. John a kici maituampa’ nasepna sum leh paai tawh a panpihte hidinga upmawh mi 12 British thukante’n ciamteh khin sitset uh hi.


url: =ZAM Thupuak :: 17 July 2016 :: ZOMI DAILY\nposted on 16 July 2016 at 1:00 pm Lomkholna: News, Newsletter, Refugee, ZAM, Zomi\nEDU/UNHCR leh sang siapi te kimuh khopna\nJuly 14, 2016 Thursday 9:30am pan 1:00pm sung sanglam sai UN uliante makaihna tawh UN lamte leh Malaysia ah galtaite’ sangsiapi teng tawh kimuh khopna Chinese Assembly Hall ah nuamtak kinei thei hi. Tuasungah Sanglam saipi khat a hi Mimi in UNHCR Lutangpi khat a hi Brian leh Senior Program officer Mohamed Shoman leh te maitanglahna hong nei hi. UN ulian te genna ah galtai naupang te sungpan kumcinglo sangkah pen 43% bang bek om a hihman in, kumcinglo ten nasem lo in lunglut tak a lai a sin theih nang siate leh nu le pa mawh puakna ahihna leh limtak hanthot den ding hong limgen mahmah uh hi. Koikoi ah na om zongun pilna ih thupitsak dinguh kong deihsak pen cih limgen hi.\nTulaitak Malaysia galtai te sungah Volunteer teacher 262 kinei a hihmanin, sia kicinglo a om leh huhna kingen thei cihzong hong gen hi. Sanglam vaisai ten na sangnaupangte list Students data nong puak pahpah kei uh leh Prodection Letter hong kilak kik sak thei hi. Pawlkhat ten protection letter suang napin sangah naupang laihilh lo in nadang a ut khatpeuh semthei a hihmanin hi zaw hi. Tuakhitciangin CLU/UNHCR ulianten mipi tawh nasepzia pulakna hong nei leuleu uh hi. Vai khatpeuh ih neih leh thuneite tawh sepzia dingvai kikup masak hamtang ding thupi mahmah banah, na haksatna te uh hong theisak un, nasem khawm ni cih tawh kizawh bawl hi.\nZAM palaite tawh thungetna\nZAM kum 2016-2017, A (1) Veina\nPalai te thungetna ah REV. DAI SIAM MANG– Church Pastor Zomi Ebenezer Malaysia leh Zomi Education Centre- (ZEC)sangah sangsiapi zong hongsepsak laitak hi. in hong makaihna sungah palaite zuih pah theih ding thumanpha tampi hong hawmsawn thei a hihmanin tha kingah thei mahmah hi. A pawlpi a ding leh Zomi te a ding Topa hong zatsak semsem ta hen.\nSIA NANG KAM THANG– THALMUAL Evangelical Baptist Church (EBC) gambup mission director in Zomite a ding ZAM bulphuh Pasian tung lungdam kohna leh thungetna hong neihsak thei a hihmanin lungdamna lianpi ih ko hi. Amah pen Zomi Innkuan Sentosa Pawlpi tawh Kal 2 sung seminar nei ding a hong zin hi. Hih seminar sungah a kihel nuam khempeuh in Church Senior Pastor Rev. Suan Sian Pau.Ph. 010 364 3091 tawh na ki thuza un.\nPA MUNG TAWH THUNGET KHOPNA: PA THANG SIAN MUNG –Phaiza pen pawlpin a zatman hilo in a beisa kum a kipan khakhat 1 vei Zomite a ding ZAM zum ah khasial a thunget hong makaih pa khat hi. Tukum a dingin a 1 vei hong kihel zawhna hi pan a, mailam hun ah hong thahat semsemna ding kilunggulh mahmah hi. Topan a innkuan, pawlpi leh Zomite a ding cidam leh khansawt in hong siam ta hen.\nNgeina Van Tuamtuam KiLei thei :ZAM zumpi ah ih ngeina vantuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial (Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cih te akipan naupang puan tuamtuam te deihzahzah ki leithei hi.\nZAM zumpi ah nisim zum hon hun sung khempeuh in RHB Insurance kilei thei hi. Hih Health Insurance pen a deih khempeuh in kilei thei lo a, UN Card neite bekin lei thei hi cih mangngilh kei ni!\nHawhna ciahna ah kidawm ni\nMalaysia ah kimat kihen veng nai het lo hi cih phawk tawntung ni. UN Card na neih manin lungmuang pah kei in. UN Card nei a kiman tudong a kitan thei nai lo honkhat om uh hi. UN Card neite zong kiman ahileh a neilote kidop huai zawkaan lai hi. Hong kiman khin leh vaisah mahmah ta hi cih phawk in hawhna ciahna ah kidawm in pilvaang mahmah ni. Mat leh hen ih tuah lohna dingin thungen tangtang ni.\nZato na paiciang Address kisam : Hospital ahih keileh Clinic khat peuhpeuh napai ciangin tulaitak na omna Address kisam tawntung ahih manin, aki gingsa in omgige in. Address cihciang in avengmin bek hilo a, inn Khan nambat, dawlbangzahna, lampimin leh pin code cihte hi a, natheih keileh na tui /mei bil te tungah en in. Na telcian zawhkei leh tua bill te khat keng pah in.\nA ZANGH DING OM A HIH MANIN PIA ZAW : Malaysia zomi genvai kipawlna (ZSM) ah na kipawl naikei leh hong kipawl mengmeng in, tukum a Malaysia leitang pan hong nusia Zomi luang 18 te sungah nang panpihna leh gaalna a piakhia/kihel nailo na na hihlam kiphawk in. Malaysia ah a luangphum nuam a hong kuan kuamah om lo hi. Na zat kuan ciang bekin pia ken la, a zangh ding om a hihman in pia zaw in. “God helps those who help themselves”…\nZOLAI SIMBU : Zogam mipil,miliante laisinna bulpi Zolai Simbu Tanlang – Tanli dong leh namkimbu ,Zolai gualhzia -Zolai Grammar tawh a kithuah laibu hoih mahmah khat RM 30 tawh ZAM zumpan kilei thei hi.\nUN ten mipawl khat sam KIK: Thong pan UN ngah pawl SVP team tawh interview khitciang a card kipia nonlo te UN ten SMS tawh sap kik nei a hih manin Card hong kitengsak,laksak,piak kik nonloh pawl nahih leh UN zum ah zingsang 11am –1pm kikal lapsawm in la, UN card kipia nonlo te bangci bangin hong panpih thei ding nahi uhhiam ci-in va dong in.\nPawlkhat te’n lungdam mahmah sa in kiciah sak hi. Nang zong va kisin in. Zum pan hong mawk ciah omlo hi, Appeal bawl lo a na om leh nang pen rejected/ nolh/san zawhlohsa na hihlam ki theitel in.UN pan na ciahman in nadot nop teng limtak dong in.\nSia Hauthang@ Zomi Media: Tuteng lamkal block om in kiman ziauziau tulnih valta tawh kitan sak in imite kidawp theih tawp kidawm leh hoih ding zasak tek ni KLang pan KL zuan ding te nisim bus Asiajaya khen khit University hospital ngei pan nisim zing nai 8 pan kipan check den uhhi. Atamzaw bel Bagala te leh permit neilo te kaiden uh hi.\nNa UN Vai Nakan Nuam hiam? : Na UN vai lunghimawh in kannop dotnop khat peuhpeuh nanei hiam? UN Department tuamtuam ah lai gelhsaknop naneihleh ZAM Member te ading in pekkhat zong manngenlo in ZAM zumpan lai ki gelhsak theiden hi.\nZAM member ihcihpen ZAM Card bawlngei cihbek hilo in UN card neih khit hanga a renew/ hingsak den te member hi den cihna hi. Refugee na kicih sam hang UN Card na neih naikei leh UN ten kami hong cithei tuanlo hi. Tua a hihmanin Zomi na hih leh ZAM card bawl in. A mau panpih na kisapnai kei leh huh zaw phot in.\nMalaysia khuahun kidawphuai zia\nIh Zomi khat June-06-2016 ni nitak nai 7:00pm hunpawl in,Kotaraya pan Puchongnasem ding apai,a nasepna mun ding tunglo in,kimu nawnlo hi.A tanau ten ZAM Zum hongko pah uh a, ZAM palai Thonglam saiten Thong lam ki kansakpah in,kimu zo tuanlo hi.08.07.2016 ni nitak lam in,ih Sanggampa hongtung kik in,a kizuak na hi mawk hi.A kizuak ih sanggam pa hong genkikdan ah, a TAXI hawlpan a sumteng sut-in,Puchong veng munkhat ah khia hi,a mah zong paipai in, niinbuakna geikhat ah lum ing ci hi.Zingsang nai 4:00am hun pawlin,Kala te mi-2in, niinbuakna mawtaw tungah tuangsak in,gamlapi tuipigeisinglakna ah hongpuak vingveng uh in,koimun hiam cih zong kathei kei hi ci hi.Sing hong tantan sak in an zong vak,nittha RM-18 ta ding hi-in,khakhat 2 vei SUM kithohthei hong ci uhhi ina lawmte ihmutkal in ,yeekhe pua Mawtaw khat hongpai in, a nung ah bawmsim a,munkhat pan tuakkhia in ,tuapan hongciah suak thei hing ci hi.\nZCF klang Camping Sapna\nA tung aa thu tawh kizui in ZCF-Klang in Zomi sungpan Laisiangtho bang a pianthakna\nngah nailo te ading it-na tawh camp kibawl ding a hihmanin a lunglut khempeuh ta ding ZAM Thupuak pan zeisu min tawh kong zawn uh hi.\nZAM Khuado pawi muakna leh Zomi khangnote sungah kilawmtakna a khan semsem nading deihna tawh ih neih a hi Zomi League ah Football leh Volleyball om ding a hi manin biakpiakna pawlpi zui in ih kipumkhatzia ih Zomi pih te kiang lakkhawm/hopsawn na pawi zong suak sak nuam ihhi.in Khangthak Zomi te Ngimna thak,thathak,gualzawhna thak te muding in lungsim thak tawh hong kalsuan ciat un. A hunzui in hong ki zasak toto ding hi.“Gualzawhna pen tualpi laizang pan hilo in, na lungsim pan hongkipan khia hizaw hi./…”\n1. Kham Deih Piang –Keltal RM50\n2. Nang Sian Mung –Vongmual RM50\n3. ZCF Klang Pawlpi RM50\n4. Don Gin Thang –Lailo RM100\nZAM zum leh thupuak a ding panpihna hongpia Zomi u le nau, Khua kipawlna leh biakna pawlpi khempeuh tungah genzawhloh lungdamna lianpi ZAM pan kong tangko uh hi. Topa Zomi te thupha a hiden dingin hong siam ta hen.\nPrevious: Etlawm sa lua ing ~ Lian Tuang\nNext: Turkey gamsung buaina hangin mi 90 si, 1154 liam, galkap mi 1563 kimanta\nTrump in a Team teminding pulak, kilemnading deihin kampau kidawm mahmahta ~ Thang Khan Lian


url: =Naupangte tawh i kilamdanna :: ZOMI DAILY\nposted on 28 September 2018 at 10:27 pm Lomkholna: News, Siamsin\nMihing kum 50 leh 55 kikal pen hoihtak in en leng kilamdanna tampi kimulo hi. Pilna, hatna, khantohna leh thutheihna ah ki bang lel hi.\nAhizongin naupang kum 1 leh kum 5 kikal ngaihsun leng kilamdanna simzawhloh dingdong in kimu thei hi. A pautheilo te pauthei, lampai theilo te lampai thei cihbangin tampi ki lamdang hi\nA lian khinsa te mahbangin a kihalna kum 5 bek hiaa a hihhangin naupang te khangto zawtham uh hi. Tua kilamdanna leh khantohna pen a hang tampi omthei ding hi. Tua te lak ah a liankhin sa te sep loh naupangno te in a sep khat om hi.\nTua pen naupangte in an nel ne uh hi. An a nel in ne uh hi. Haizan sitsetsa ne uh hi. Nawi tui tampi dawn uh hi. An hampi ne suk ziau lo hi. (Naupangte khantohna khempeuh an nel tak in a nek hanguh hi a ci i hi kei hi)\nNaupangno te tungpan mikim in i etteh theih ding khat pen: an neltak aa i hai ding ahihi. An nel haina in cidam sak hi. Gilpi sungah haksatna om nawnlo hi. Pumpi sivui sazang te tungah olno tak in antha puak thei hi.\nI nek khempeuh tha suak zaw hi. Tua ahihmanin nisim i nek an i cidam na dingin ngiahsun kawmsa in nek ding a ki hanthawn i hihi. Baihlamtak a Nalianpi Sepna- Laibu pan\nBanghangin ဟင္းႏုႏြယ္ nek huai mahmah hiam?\nHennunuai pen cancer natna a dalzo zatui hoih mahmah khat a hihi.\nMittang thahatsak mahmah hi. A sial in (a kinethei bangin) a nene te’n mitdal suahkhia liang hi kici hi.\nPumpi a’dingin a hoihna tampi om a hihmanin mipil te’n super nutritious leaf ci in minpia uh hi. A hoihna tampi lakpan cancer natna a’dingin a zatdan tawm gen ding hihang.\nHennunuai a tehte tuitawh silsiang ding hi. A tehlom khat gawizan dingaa tuisak ding hi. Tua sungah kaihlan teh 3 bang hel ding hi. Lemon pumkhat bang tawh kihel zo leh hoih sem hi.\nTua a kigawizan a tui pen zingsang zingthawh ciangin dawn ding hi. Cancer a pianloh nading a hihleh ni khat hai 1 dawn ding hi. Cancer natna khat peuhpeuh a ngah khinsa mi te’n nikhat hai 3 dawn leh dam thei hi.\nTheihding: hih hennunuai tui sungah cikhum khah lo ding hi. A tui a suakkhit phet in dawnpah leng hoih hi. Hunsawt koih dingin hoihlo hi. Siamsin Library\nPrevious: Lungzuang inla, lungkia ken ~ Dong Mung\nNext: Pasian om lo hi ~ Job Cinpi


url: =Hosea 13 | Siantongluan\nEfraim-te beh in thu a gen ciangin a dangte lau uh a, Israel minam beh dangte in Efraim-te beh tung et uh hi. Ahi zongin Baal milim biakna hangin amaute khial uh hi; tua thu hangin si ding uh hi.\nTua hinapi-in amaute khialthuah semsem uh a, a biak ding uh milim a bawl uh hi. Amau ngunte milimin bawl uh a, a hoihtakin khutsiamte a bawlsak uh hi. Tua ciangin, "Hihte tungah biakna pia un," a ci uh hi. Mihing in milim bia-in nam tazen uh hi.\nTua ciangin amaute pen zingsanga kaai meiilum, a maimangpak daitui, ancilna panin huih in a letkhiat ansi, meikhu suahna-a a pai meikhu bangin a maimang ding uh hi.\nKei pen Egypt gam panin note a hong paikhiatpih note Topa Pasian ka hi hi. Tua hun lai-in kei simloh Pasian dang na thei kei uh a, note a hong honkhiapa kei bek ka hi hi.\nSehnel gam keuna sungah note a hong kempa keimah ka hi hi.\nAhi zongin gam hoihna mun tungin na gil uh a vah ciangin na lungsim uh kiphasakin kei nong mangngilh uh hi.\nTua ahih manin humpinelkai bangin note hong sugawpin, kamkei bangin na paina ding uh lampi-ah kong pang hi.\nA no a kilaksak vompi bangin note hong sugawpin kong balgawp ding hi. Humpinelkai bangin hong phualnek pahin, gamsate bangin kong balthanggawp ding hi.\nNo Israel-te kong sugawp ding hi. Kua in note hong huhzo ding ahi hiam?\nNa kumpi ding uh leh na makai dingte uh nong ngen uh hi. Tu-in note hong hon dingin na hong nget uh na kumpipa uh koi-ah om a, note hong hu ding na makaite uh koi lai tung khin ahi hiam?\nNa kumpi dingte uh kong ngawhpiak a, ka hehluatna hangin amaute ka lakhiakik khin hi.\nIsrael mite mawhna leh a khialh-nateng uh limtakin kiciamteh a, tua ciamtehnate limtakin kikem hi.\nIsrael mite, naungek bangin a suahkhiat hun tung napi-in, a hailuat manun suakkhia loin a nu uh sung mahah omom lai uh hi.\nLeinuai-a misite omna-ah a paina ding uh panin honin, sihna ding panin suaktasak ding ka hi hiam? Sihna aw, gimna na piakna-ah amaute ka hehpih kei hi. Leinuai-a misite gam aw, na suksiatna-ah amaute ka khasiat kei hi.\nIsrael mite kiak bangin a pung ahi zongin sehnel gam panin nisuahna huih sa mahmah ka nungsak ding a, a tuikhukte uh leh a tuinakte uh a kangsak ding hi. Tua huih in a manpha nate leh deih theih peuhpeuh leenmang ding hi.\nIsrael-te in a Pasian uh lehdo uh ahih manin a mawhna uh thuak ding uh hi. Galsungah amaute si ding uh a, a naungekte uh lei kidenna ding a, a nupi naupaiite uh kikuikham ding hi, a ci hi.


url: =PU KAM HAU’ TAPA PU ZATUAL’ KHAN LAI THU - Laibu Saal\nHome > Piankhiatna > PU KAM HAU’ TAPA PU ZATUAL’ KHAN LAI THU\nPU KAM HAU’ TAPA PU ZATUAL’ KHAN LAI THU\nKamhau in a tapa Zatual Thangkhal khua-ah inntuan sakin Hausa semsak hi. Hausa bek tham lo-in Seino gam Maulawn gam leh Vongmual gam teng zong piak beh lai hi.\nZatual in gal leh sa tampi a mat banah, saipi bekbek 30 man hi. Apa Kamhau’ phu a lak kikna-in, Kawl khua sak lam khempeuh simin zo gawp a, Chindwin gun gei-ah gamgi va bawl hi. Tua hun laitakin Zatual pen a pilna leh a letna pha mahmah napi a tapa Haukim’ zi dingin Suangpheite Khuakam’ zi va sut laizang hi. Suangphei Khuakam zong thangpai mahmahin, unau pata lawmlawm zi kisut ci-in a khasiat mahmah laitakin, Zatual’ inntengte khat Suangphei-ah a hawh leh a ciah ciangin Khuakam in a nungah zuisim a, suangphei gam sungah va kaplum hi.\nTua thu huhau-in Zatual leh Khuakam hong kido uh hi. Zakam leh Thangkhalte va kuanin Suangpheite’ gam sungah sul va bawl uh a, Khuakam pawlte in a muh ciangin galsul hi ci-in a nung zui pah uh hi. Zilpiau khua nuai-ah Thangkhalte in napang dimdem uh hi. Khuakam zukhing mual hong tun ciangin hong kitom a, “Zatual aw, ciltual aw, Zo dawng aw, Bang hangin ka zi hong sut na hiam? Na ngap leh hong kuan in,” ci-in to hi. Khuakam zilpiau khangphung hong tun ciangin saizaang’ gam lam a pang Thangkhalte in nakap pah uh a, Khuakam zong puk sukin suangthep kawmah tuksuk hi. Thangkhal te’n a kap hangun suangthep kawmah tusuk a hih manin a kap kikkik uh hangin kha thei nawnlo uh hi. Khuakam a lawmte in delh pah ngamlo uh a, tui duhin a sih dek tak laitakin kamphatna tawh guah hong zu dihdihin silo hi. Tua khit zawh akipan Khuakam’ zi a nung lamah hawh ngam nawnlo hi. Hih thu hangin Suangpheite in la khat na phuak uh a:-\n(a) Ka don loh lal lei do kei bang kih tange, lungtup loh phung lai paai bang kisaai veh,\n(b) Sinthu siam tong ki dawng uh a, lelsiam bel phung lai nawk no samgi bang khen om hen,” na ci uh hi.\nA u anau te’n zong zu leh sa tawh leptuahna kuaman bawlsak lo-in, thu gallep bang bek hong suak hi.\nZatual’ sihna thu:\nMaangkang kumpi in Tonzaang hong sim ciangin, Zatual zong Tonzaangah om kha a, thau lawng khat a gin ciangin thakhatin khua sungah tai to pahin Phaitu tung hi. Tua panin Phaipi-ah India gam Mulam nuai va tung hi. Tua laitakin Thangkhalte pawl khat galtai a apaite na teng uh a, zu lehsa tawh zin na do uh hi.\nZatual leh a lawmte 7 a sih khit ciangin a lutang uh bawm laangpi-in pua-in Thangkhal khua nuaiah ki vui hi. Kamhau’ tate Thuamlian, Lianthang, Thang khawpau leh Khuacinte’ khan’ hun sung gen ding thu tampi om khollo hi.\nZatual pen thanuam mahmah a anu’ khi peuh khil sak thei zel a hih manin a pa in Bumzaang gam tawh a inntuan banah a nu in Vomsem gam piak beh lai hi.( Nu lehpa maimuh ding leh Pasian’ maimuh ding thupi mahmah hi.) Kamhau’ ta tum pen Khuacin hi a ih gensa om mah bangin, Sukte nauzaw inn luah a hih mah bangin Khuacin in tapa sal neilo-in tanu mei 2 bek nei hi. Khuacin’ sih zawh ciangin, Kamhau’ ta Haupum in Kamhau’ innpi luah hi. Tua a hih manin Khuacin’ khang mang hi.\nCollector ; Rev. Thang Siam Lian.\nItem Reviewed: PU KAM HAU’ TAPA PU ZATUAL’ KHAN LAI THU Description: Rating: 5 Reviewed By: Cinpu Zomi


url: =A Manpha Zogam. Agelh - Paul Thangpi - Laibu Saal\nHome > Thuluui/Articles > A Manpha Zogam. Agelh - Paul Thangpi\nA Manpha Zogam. Agelh - Paul Thangpi\nA Manpha Zogam\nAgelh - Paul Thangpi\nAmasa in Zomite leitung ah Zomi hi ing ci-a Minam khat hihtheih nang leh Zogam ci-in Zongei na, Zopau, Zolai zat theihna Gam hong pia Pasian tung ah lungdam thu ko masa hang. Minam khat koi pan kipan, bang hun in kipan cih theih nang in Pau pan ki kan hi. Leitung ah Minam khat ciaptehna ngah theih nangin Gam, leitang neih kisam hi. Gam, leitang i neih kei leh bangzah takin mi i tam zongin minam lian in hong kiciamteh thei lo hi.\nMinam Khat Kipatna Pau (Language) tawh kikan masa\nLeitung ah Pau nam 7000 val om. Tua teng khenpi 4 in ki khen: 1) Indo-European (Europe lam), 2) Sino-Tibetan (Asia lam), 3) Semitic (Arab, Israel, Sehnelgam lam) le 4) Banto (Africa lam). Sino-Tibetan sung ah Pau nam 250 om, tua sung ah Tibeto-Burma nam khat in kihel. Tibeto-Burma sung ah Pau nam 400 val om in Zopau (Zomi pau) nam khat in kihel hi. I pau Tibet lam pau tawh kinai ahihmanin i piankhiatna zong Tibet kiim cihna hipah hi.\nTibeto-Burma Pau etkaakna Pawlkhat\nTaa (a taa)\nPasian’ cih Kammal hong Piankhiatna\n‘Pa’ tibet kam in ‘Pa’ (father) hi in, ‘Tian’ pen Sen pau in ‘Van’ (heaven) acihna hi. Pasian cih kamal a Original in ‘Patian’ hi kha ding hi. Tua man in Lamka lam, Mizo lam leh Sihzang lam te’n ‘Pathian’ na ci uhhi. Pasian (Pathian) akhiatna in ‘Vantung a om thunei pa’ cihna hi. Hih kammal i et ciangin Zomite kipatna mun Tibet leh Sen gam lam ahihna ki mu thei hi (britannica .com /topic/tian).\nSikang(Xikang)-Tibetan Plateau (Sikang-Tibet Mualvum Zang)\nLeitung ah Plateau (Mualvum Zang) tampi om hi: 1) Tibetan Plateau, 2) Columbia Plateau (USA nitumna lam), 3) Atarctic Plateau, 4) Colorado Plateau, (USA Colorado state), 5) The Deccan Plateau (India) cihbangin om in tua sungah Tibetan-Plateau a zai pen hi. A zai na 2.5 millions Km² (1.5 millions miles²) hi. Sikang(Xikang)-Tibetan Plateau, Tibet gam le Sen gam kikal ah om in azai na 924,000 Km² (356,000 miles²), Kawlgam zah khat-le-alang in zai hi.\nSikang(Xikang)-Tibetan Plateau ahihtheihna\nTibet gam tangtawng pek pan Buddhist biakna abia gam hi. Tibet Ukpi (Emperor) masa pen Songtsen Gampo (AD 569-649) in Buddhist akauh mahmah Sen zi leh Nepal zi nei in Tibet gamteng Buddhist suak hi. Zomite tangthu ah ipu ipa te cikmah hun in buddhist asuah lam ki gen/ ki za ngeilo hi. Tibet khuapi Lhasa pan Ukpi te’ ukna gam taktak ah Zomi ipu ipa te om hi leh buddhist na suak ngei ngel ding uhhi. Sikang-Tibetan Plateau mun nidang in “Kham” kici in 1939 kum ciangin Sen kumpi in Sikang (Xikang) province in a min khel hi. Tibet gam ah Gelukpa Buddhism bia in, Kham (Sikang) ah biakna tuamtuam bia hi. Kham a om te “Khampa” kici in Tibet taktak te tawh pau le ngeina tampi kibang napi’n tampi mah kilamdang hi. (tibetculturetour.com/about-kham-tibet).\nKham (Sikang) ah nidangin kumpi 20 val bang om in amau-le-amau ki uk hi. Tua kumpi 20 val te lak ah kumpi a hat zaw deuh:\n1) Muli (Muli Tibetan Autonomous),\n2) Chakla (Sichuan province),\n3) Dege (Sichuan province),\n4) Lingtsang (Sichuan province) le\n5) Nangchen (Yushu Tibetan Autonomous) cihbang ahihi (thelandofsnows.com/kham).\nKum AD 600-900 sung Tibet le Sen (Han Kumpi) in sak le khang pan sim in pawlkhat Tibette suak in pawlkhat Sente suak hi. A sim khaklohte minam neuneu in om suak hi. Hih aki sim khalo minam sung ah “Qiang” minam te kihel hi (china-guide.de/qiang.minority). Sen gam ah minam 56 om in tua sung ah Qiang minam khat in kihel in Tibeto-Burma pau azang nam ahihi. Qiang le Jingpo (Kachin) kinai mahmah hi ci in Sen kumpi in ciamteh hi (wikpedia.org/jingpo-people).\nKachin (Jingphaw, Jingpo) te Sen te’ Ciaptehna\nSen (China) gam ah Kachin te Jingpo in kiciamteh hi. Mimal 150,000 bang pha in Sen gam minampi 56 lak ah kihel hi. Tu in Yunnan Province, Dehong Dai-Jingpo Autonomous ah om hi. Tanglai in Jingpo (Kachin) apu apa te Sikang (Xikang)-Tibetan Plateau nuailam ah om in damdam in Kawlgam le Yunnan gam lam ah lal suksuk hi ci-in Sen kumpi in na ciamteh hi (china.org.cn/jingpo). Tangthu ah Zomi le Kachin (Jingpo) unau kici hi (youtube.com/kachin&chin). Tua ahihleh Zomi zong a sanggamte pianna mah pan a pian kul hi. Tua ahihmanin Zomite zong Sikang-Tibetan Plateu (nidangin ‘Kham’ zong ki ci ngei) pan kipan hi ding hi.\nTibet pan Zogam(Ciimnuai) Atomin\nTibet pan Kawlzang (Kalay gam)\nCope Topa Zogam hong tun in Zomite kiang ah hih mun na tun zawh khang bangzah bang hita hiam, ci in a dawt leh khang 12 bang hita hi ci-in na dawng uhhi. Copa Topa November 1, 1910 in Tedim hong tung hi. Tua ma khang 12 pen kum 500 bang in tuatleng AD 1400 pawl in Zomite Khamtung/Zogam kitungto hileh kilawm hi. Tibet gam (Sikang-Tibetan Plateau, Sikang-Tibet Mualvum Zang) pan AD 850 pawl in khua lumna, zaang lei hoihna mun lam Tuikang (Zo gun, Chindwin river) dung zui in ki zuan hi. Gunkhawm (Khawhkhen) ah tua pan Kale-Kabaw ah kiteeng in tua pan damdam in Khamtung lam ah ki lal to hi (Khamtung mite’ Thu by Cope Topa).\nKawlzang (Kalay) pan Khamtung gam\nZomite Kalay gam a tung hun in Kawlgam Ava ukpi nuai ah om hi (Kum 1364-1555). Tua hun in Ava ukpi Minkhaung I (25 Nov. 1400-Feb. 1422) in ukpi asep lai tak hi (wikipedia.org/Burmamonarchs). Kalay gam teng a tupa Kyitaung Nyo uk sak hi. Kyitaung Nyo in Ava a, a pu kulhpi bang Kalay ah bawl in mipi nasia takin nasem sak hi. Mipite gim mahmah in a liam, a bai tampi om a, ni khat sung in khutme tawng, kheme tawng khut phaam khat bang om den hi kici hi. Hibangin gimna a thuak nuamlo teng mun dang ah damdam in lal hi. Zomite zong hih hun sung mah in Khamtung gam ah ki lal to hi (Siyinbaptist.wordpress.com).\nCiimnuai pan Mun Tuamtuam ah\nKawlzang (Kalay) panin Khamtung kizuan in Ciimnuai ah kiteng hi. Ciimnuai tun hun Saizang khua gei Ciimnuai munlui ah mualsuang kiphut in Kum 1420 in kiciamteh hi. Atunga Kalay gam Kyitaung Nyo uk sung tawh ki tuak hi. Ciimnuai pan in Kum 1500 pawlin Zomite mun tuamtuam ah ki khehthang in Sihzang, Teizang, Saizang, Zo, Vangteh, Dim, Khuano, Tedim cihbangin omna mun zui in Awkaih-Pau tuamtuam hong piang hi.\nGam Leitang neih Manphatna\nIsrael Gam: Galpi nihna lai Judah mite awm 6 bang aki thahna Gam kician aneihloh man ahihi. May 14, 1948 galpi nihna aven zawh kum 3 khitciang Judah mite in Israel gam ci-in Gam Leitang leitung theihpih in nei pan hi. Akiim a Arab gamteng in do huan zel in nuntakna, sisan tampi tawh nang zo ahihmanin tuni dong Israel cih leitung gamlim tung ah om ahihi. Galpi nihna lai in Gam kician nei hileh Nazi te’n a bawlsiat ciangin a gam vuah ciah in kihem thei ding hi.\nSenkaku Islands: Taiwan gam gei, East China Sea ah Tai 7 patlee (7 miles²) bek apha Tuikulh khat Sen le Japan kituh in Galpi 3 na hih Tuikulh pan hong kipan thei ding kici liang hi. Nidang in thupi sa kholo, ngasa ben na ciang bek in kizang himahleh, 1968 in tua Tuikulh nuai ah Namgim tui piang cih atheih uhciang anei nuam kituh hi. Sen in kum 1500 pekpan ko a hi ci, Japan in lah kum 1898 Sen-Japan ki do pan kipan ko a hi ci. Sen te’n tua Tuikulh tung a Vanleng leng peuhpeuh ka kap khia ding uhhi ci-in genkhia, tua hangin Japan in Galkihunna (defense) budget 1.5% ($41.1 Billions) khan in Japan tangthu ah Galkihunna budget tam azat pen hun ahihi.\nFalklands Tuikulh: Kum 1982 in Argentina gam nuai lam, Antarctica Taih neh a om British te Tuikulh Falklands kici Argentina le Britain kituh in nasia tak in kha 2 val ki do hi. Tua Tuikulh ah mi 2000 val bek teng in, gal kido na ah British galkap 255 si in 775 liam a, Argentina Galkap 649 si in 1657 liam hi. Akigawm in Galkap 3336 asi aliam om hi.\nLeitung ah gam Dialkhai (Flag) khempeuh phial ah Colour a San om hi. Sisan tawh lei sa gam cihna hi. Alamdang ah bel ISIS te Dialkhai vomdeda ven maw.\nZogam, Zomite’ Gam\nLeitang khat, gam khat ah i ten hangin kiim le paam pan gal le sate nang zokei leng i gam i leitang suak ngeilo hi. Zomite Khamtung i tung ciangin kuama omlohna mun ahihhangin Pawi gal, Kawl gal, Meitei gal cihbangin sak le khang pan gal tuamtuam in hong sim den hi.\nSaizang Pawi Gal: Ciimnuai pan Saizang khua Pu Mang Sum Thawmte in sat hi ci-in tangthu ah kiciamteh hi. Thawmte in mang sem in, tua khitteh Tawmging, Gualnam, Sukte cihbangin na mang ngei hi. Tawmging mang sung hileh kilawm, Pawi gal hong tung in mitampi hong that ahihman in naupang tampi tak ta ngah in om hi. Ka pu Sim Hang (Tawmging tapa u pen) bang a kem ding omlo in Sihzang ten na kem uh hih tuak hi.\nMeitei Gal: Zomite tangthu ah Meitei te tawh tam kido pen hi. Kum 1834 pan kipan Meitei ten hong sim den uhhi. Kum 1857 in meitei galkap 1500 Zogam sim dingin hong kuan in Zomi-Meitei gal masa kici hi. Kum 1875 in Meitei galkap 3000 Tedim sim dingin hong kuan kik hi. Khaici nam tuamtuam pua in a giahgiah na vuah tuh pahpah a, tua hun pan kipan Meitei kung, Be, Bal, Tangkun, cihte ki nei pan kici hi. Pu Kam Hau zi Pi Ciin Ngul a melhoih mahmah cih leh Saiha tampi neih cih meiteite sal a tai suah Ebuasah akici pa khat tung pan thei ahihmanin Pi Ciin Ngul a luppih masa ding leh Saiha teng atang ding ki seh khin uh ciliang hi (hong zawh ngap lua). Zomite’n na zo kik veve in Meitei te 2000 val si in Thau lawng 287 ngah hi. Mikangte hong tungciang tua Thau teng mah tawh na do uhhi.\nTedim, Zomite’ Khuatheih kipatna\nTedim khua pan Zomite’ khuatheihna (Civilization) hong kipan hi. Kum 1848 in Pu Kam Hau Thukhun hong om in tua pan kipan Zomite’ khuatheihna (Civilization) hong kipan hi. Tedim khua ah Thuk 9 vei kiciang hi kici hi. Gal tam in ki lal san zel cihna hi. Galte nang zo kei leng, Zomite’ khuatheihna omlo ding a, bek thamlo in sak le khang ah mi sila in ki om in Zomi cih minam omlo kha ding hi. Zomite tulaitak i zattang Pau zong Tedim tualsuak Pau hi in, i Lai zong Cope Topa in Tedim tualsuak Aw-Kaih tawh Lai hong bawl sak ahihi.\nZomite tulaitak in Zogam, Kawlgam ah nuntak haksatna hangin leitung gam tuamtuam tung hi hang. Tu laitak lungmuangin nuam i sak mahmah hangin hun khat ciang, nuntakna lauhuai zah dongin om theih nawtloh hun hong tung ding hi. Tua hun ciangin ipu ipa te’n nuntakna le sisan tawh a lei sa gam, Zogam i ciahkik hun hong om ding hi. Tua ahihmanin gamdang i omom na pan Zogam leh Zomi leh-et kik ding hi hang. A Man Pha Zogam puah in, zuun ni.\nKhuado hun nuam! (Happy Khuado!)\nRev. Pau Pian Thang (Paul Htang) Offenbach, Germany\nSpeech by Rev. Pau Pian Thang (Paul Htang) Germany Zomi Khuado October 1, 2016 Frankfurt, Germany\nItem Reviewed: A Manpha Zogam. Agelh - Paul Thangpi Description: Rating: 5 Reviewed By: Cinpu Zomi


url: =February 27 Dinara ~ MUC\nFebruary 27 Dinara\nAdmin 5:46:00 PM Articles, MISSION NEWS\nSabuai Neihman a Topa Tungah Lungdamna\nVEILED COUNTRY | February 27\nKum (7) a cingkhin pan Dinara nitak an limsa lo hi ding hi ven, a nu tungah heh mahmah hi. A kuang sunga om lo-thaangsan tawh kikaang Macaroni sabuai nuai-ah koih suk hi. “ Mommy, Pasian in hih sabuai hong pia hi, cih na thei hiam, ci-in a nu dong hi. A nu in lamdangsa vat hi.\n“ Bang gen na hiam? ci-in dong kik hi. Hih hamsa takin nasem a, a ngah sum tawh vanzuakna pan a va lei hi ven, mi hai bangin kampau nawn ken,” ci-in a tanu haan hi.\nDinara in a nu sel teitei hi. Hi lo hi. Pasian khat om hi, ci-in kigen hi.\n“ Kua in tua bang hong gen hiam? ci-in a nu in dong kik hi. Russia gam ah Pasian om kei ci a, Pasian um lo mi tampi om uh hi. Bang hun a, koi teng pan Pasian in hih sabuai hong pia hiam?\nDinara leh a lawmte in a sangkahna uh panin hehpihna thute za za uh hi. A sia uh khat pen Advnentist thu-um mi khat hi-in, laihilh kawmin Pasian thu hilh thei zel hi.\n“I neih na khempeuh in Pasian kiang pan hong pai hi. Ama tungah lungdam a ko tawntung ding ihi hi, ci-in kihilh uh hi.\nDinara in a nu tungah tua thute gensawn zel hi. A nu in tua bang thute a zak ciangin lamdangsa-in theihbeh nopna lungsim nei semsem hi. Ahi zongin a pa in hamsapi-in nasem a, a ngah sum tawh sabuai lei ahih manin a pa zahtak lohna hi, ci-in ngaihsun hi.\n“Zingciangin sangah pai-in bang hangin naupangte tungah Pasian thu kihilh hi ding hiam ci-in va dong ning, ci-in a nu in ngaihsun hi. A zingciangin a nu zong sangah va pai-in sangsiapipa tawh kimu-in sangnaupangte tungah Pasian thu hilh nawn lo dingin kigen uh hi.\nTua bang buai-na hangin Dinara in Pasian za thei nawn lo ahih manin lungkhamin Pasian thu za nuam mahmah hi.\nKum 9 hong val khinin Dinara in kum 16 cingta hi. A innkuanun inn thak khatah kituah uh hi. Hih munah naupang Lai Siangtho bu lui khat mu kha uh hi. A lang phial bang kikhek khin hi taleh, Dinara in Pasian thu thei nuam lua ahih manin a sim theih bangin simtoto hi. A sim thute a theih loh hangin Pasian thu ahihlam phawk thei hi. Lai Siangtho buppi khat deih mahmah hi.\nKum thum hong cingto a, Dinara in Adventist sang khatah Manglai hong sin hi. Hih sanginn a siate in Sabbath ni ciangin hong kikhawm in, ci-in zawn uh hi.\nDinara in tua kikhopna ah va kihel hi. A kikhawmte in thungen, Lai Siangtho sim, lasa cih bang amuh ciangin Dinara in lamdangsa-in hih kikhopna-ah kihel kik kik nuam hi. Hih tengah hong kikhawm mi a tam zaw pen gamdangmi tampi om uh hi. Hih kikhopna-ah hong pai den a, hih teng a kikhawm tangval tawh hong kiteeng thei uh hi. Dinara in a pasal a neih ciangin biakinn ah kikhawm ahih manin, a lungsimah “ Hih tengah bang hih ka hiam? Ka innkuan, ka beh ka phungte in thu-um mi hi lo, cih ngaihsutna hangin biakinn ah kikhawm nawn lo hi. Va kikhawm nuam hi, ahi zong lau hi. Tua bangin kikhawm lo in a om ciangin a pasal Nikolai in bang hangin Sabbath ni kikhawm nawn lo na hiam, ci-in dong hi.\n“ Ka nu le ka pa in Pasian um lo uh hi,ci-in dawng kik hi. A pasal in, “ bang hangin lau na hiam? Pasian khat bek om hi. Lau na ding bangmah om lo hi, ci-in hanthawn hi. Ka nu ka pate in amau biakna lai siangtho bek sim ding ci uh hi. Ahi zongin Dinara in Lai Siangtho sim nuam hi. A pasal in amau ngeina biakna leh Christian Lai Siangtho kibatnate hilh hi.\nDinara mipihte in amau pasian biakna ah biakna pia ding ci-in, ahi zongin Dinara in Adventist biakinn ah kikhawm nuam hi.A mipihte in ngei-na zui a biakpiakna deih uh a, Dinara in Adventist biakinn ah kikhawm nuam zaw hi.\n“ Phamawh kei,’ pai in,”ci-in Nikolai in dawngkik hi.\n“Na ut utna munah pai theiteh, nangma utna kuamah in hong khaktan zo kenteh, ci hi.\nDinara in Adventist biakinn ah pai-in biakpiakna nei hi; a nuntakna Topa tungah kipia hi. Tu-in Lai Siangtho a sim ciangin lungdamna tawh kidim hi. Lai Siangtho a neihkhakna hangin Topa tungah lungdamko hi. hun a ngahsialin Lai Siangtho sim den hi. Zingsang a thawhtung a kipan nitak a lup hun dong, na khempeuhah Pasian tungah lungdamna tawh kidim hi. Annek, inn sung sabuai-te a kipan Topa tungah lungdamko hi.


url: =5. A Gawgee Mahmah Galkappa’ Mang - Zomi Adventist Innkuan\nA Gawgee Mahmah Galkappa’ Mang\nDaniel Deng Machiek, 39\nSouth Sudan, November 2\nKhanglam Sudan ah galkap sem ahi, thasang in a haat mahmah Daniel Deng Machiek in gal do nuam lo hi.\nAfrica gamkhen nisuahna lamah tualgal hangin sisan hawkbang luangin a om laitakin Daniel in a mipihte that nuam het lo hi.\n2013 kum December kha sungin Daniel in gamsung kilem nadingin ni 3 sung an tangin thu ngen hi.\n“Ka Pasian aw, Nangmah in a maan Pasian na hi hi. Nang’ tungah pasian dang om lo hi. Galkap khat ka hi hi. Ka mite in ka gam mipihte uh hong do sak nuam hi. Nong hehpihna tawh khanglam Sudan mite hong cing hong kem in” ci-in Daniel in thu ngen hi.\nA ni 3 ni ciangin Daniel in zankim laitak in mang’ khat manh hi. Khanglam Sudan khuapi Juba panin bus tawh nai 8 sung a kipai na, Daniel’ lamh kiatna khua ahi, Yirol khua a, a lupna tungah a ihmut laitakin a taang mahmah vantungmi 3 a lupna khaan sungah va kilangh uh hi.\n“Tho to in la, kote tawh la sa khawm in” vantungmi khat in ci hi.\nLamdang sakna tawh kidim kawmin, “Koi pan in hong pai nei vua?” ci-in Daniel in dongh kik hi. “Nang hong Piangsakpa in na thungetna hong dawng hi. Tua hangin nang hong tuiphum dingin hongpai ka hi uh hi” ci-in vanmi in dawng hi.\nA mang’ sung mah ah, Daniel in vantungmite lasak ahi, Jesu’ hong Hotkhiatna pahtawina la sakpih hi. Tua khit ciangin vanmite in khua nawl a om, Yirol Bualpi ah Daniel paipih uh hi. Vanmi khat in Daniel puantual paak sitset khat silhsakin, bual tui sungah tuiphum hi. A dang vanmi 2te in a gei-ah en uh hi.\nSee also Voksa Tawh Buaina\nTua khit ciangin vanmite in Lai Siangtho bu khat pia uh a, tua geinai aa om biakinn khat ah paipih uh hi.\n“Tua lai mun ah a lungluthuai mahmah khat na mu ding hi,” vanmi khat in ci hi.\nTua khit ciangin vanmite mang’ziau uh hi. Daniel ahihleh biakin sungah om hi. Sual tungah mite a sisa-in lum uh hi. Kum 2 gual pasalno khatbek hing lai-in, tua pasalno tawh thu ngen khawm hi. A nget laitak un, tua pawlpi mi sisa khempeuh hong hingkik uh hi.\nTua laitakin, a mangmatna panin Daniel hong khanglo hi. Kum 3 sung a mang’ khiatna a theihnopna hangin a lungsim linglawng den hi.\n2017 kum sungin, Khristian pastor khat tawh hong kimu kha-in tua pa in amah le azi, Sunday kikhop man khit ciangin tuiphum hi. Tui sung panin Daniel hong dintoh ciangin, khankhinsa khat in a hih ngei luat khol loh khat hong gam ta kha hi. Amah nakpitakin kapkhia hi.\n“Bang hangin kap mawk peuhmah ka hia le?” ci-in pastor kiangah dongh hi. “Kha Siangtho’ nasep ai ve tua dan te,” ci-in pastor in dawngkik hi.\nDaniel buaigawp in aheh suak hi. Ahehna in nak kah sak semsem hi. Nakpi takin a maizum hi.\nKhanglam Sudan gam ah pisalte kap ngei khol lo uh hi. A diakdiak in tua bang galkap te peuhmah a kah ding uh gamla lai hi. Ni 2 sung vilvel kitatsat vet lo in, Daniel kap ziahziah hi. Tua khit ciangin, a sanggam nu’ tapa, kum 22 apha Abraham, va hawh hi. A kah ki-ip zo nailo ahihmanin, a ki tuiphum khit a kipan a kap suaksuak ahihna a tupa’ kiangah gen hi.\nSee also Mission News 3rd Quarter 2022: Southern American Division\n“Puno aw, banghang a, tua pawlpi ah ki tuiphum laizang na hiam? Tua pen pawlpi maan taktak hi lo hi ven” Abraham in ci hi.\nAbraham in, Lai Siangtho sung aa Sabbath maan taktak pen a puno hilh cian hi. Tua khitphet in Daniel in a tupa, Abraham’ Seventh-day Adventist Pawlpi ah kikhop ding hong khentat pah lian hi.\nA Sabbath kik ciangin a zi tawh Juba Central Seventh- day Adventist Biakinn ah kikhawm pah uh hi. Tua zawh, kha 3 khit, 2018 kum January kha ciangin a nupa-un ki tuiphum uh hi.\nTui sung panin hong paikhiat ciangin Daniel a khitui malkhat zongh luang lo hi.\n“Ka mang’ taangtung taktak ta ei!” ci-in mipite lam nga phei in hong awngkhia-a, a mangmat mipite tungah genkhia hi.\nA muhthak upna hangin Daniel a lungdam mahmahna a muh uh ciangin a sanggam pasal te nupa zongh hong ki tuiphum uh a, a nu zong tui kiphum dingin a ki gingging hi ta hi.\nTu-in Daniel kum 39 pha aa, Pasian in a thungetna a dawnnate lamdang sa mahmah hi. 2013 kum in Khanglam Sudan gamsung kilem nadingin thu ngen a, Jesu in a thungetna dawngin kilemna maan taktak pia ahih manin—tui kiphumna tawh alungtang Jesu pia ta hi.\n“Ka lung dam mahmah hi. Khitui luanna om nawn lo hi. Ka tui kiphum a kipan lungnopna maan taktak ngah ta ingh,” Daniel in ci hi.\nSabbath sim a Daniel te’ kikhopna ahi, Juba Central Seventh-day Adventist biakinn a, naupangte Sabbath school khante lam nadingin 2016 kum a Sabbath 13na mission sumpi nong piak man un lungdam mahmah hi. Tu kuata sunga nong piak uh sumpi khenkhat tawh zongh i biakinn gei-a i sanginn ding ki lamlai ding ahih manin hong huh lai lai un. Lungdam ei.\nSee also MSS 8: Pasian Umlo Missionary\nKhuamial Sung Pan\n4. Pound 90 Kiam Losing 90 Pounds\nPrev post Sermons of Pr Khin Maung Nyein 13-15\nNext post NULEPA LE TATE KIZOPNA


url: =GZA pan Christmas hopihna (Christmas Greetings from GZA) :: ZOMI DAILY\nGZA pan Christmas hopihna (Christmas Greetings from GZA)\nposted on 18 December 2021 at 10:12 pm Lomkholna: Biakna, Christmas, GZA, News\nKawlgam Vaigam leh tuipi galkhat leitungbup ah kikhen a, a om Zomi khempeuh a hong suakthak Jesuh Khrih min tawh na khut uh hong len in thupha kong paih masa uh hi. Jesuh Suah Lungdamna leh daihna thupha te note tungah a thak in hong tung kimciat ta hen!\nI Topa Jesuh mibang a hongpian ciang in, daihna leh lungnop khamuan na a neilo tuucing te kiang ah vanmi honpi na kilang in a masa penpen Khristmas zanvak la (the first Christmas angelic chorus) na sa uh a, tua in, “Van a sang belna ah Pasian min thang ta hen, Ama pahtaak leitung mite tung ah nopna om tahen” cih a hihi.\nA dahhuai thu khat in, hibang in van misiang honpi in thupha hong paih napi kum tulnih sung tawntung a pahtaak leitung in nopna leh daihna i ngah thei nai kei hi. Gal leh sa tawh i kidim den hi. Ki muhdah ki etsat na leh ki huatna tawh i kidim den hi. Leitung nopna leh daihna vaihawm UNO in a vaihawm hawm hang in nopna leh daihna i mu zo nai kei hi. Hih vantung mihonpi te daihna lasakna Israel gam nangawn galpi phual(battle field) suak ngei ta zen hi.\nBanghang a vanmi te’ hong paih nopna leh daihna lei mite- in sang thei ngah thei lo i hi hiam?\nA hang in, van mite hong sak la sung ah, “Van a sang bel na ah Pasian min thang ta hen, A pahtaak lei mite tung ah nopna om ta hen” ci uh hi. PASIAN phat masa uh a, tua khit ciang in LEIMITE thupha pia pan uh hi. Leimi te in bel, leitung ah NOPNA DAIHNA om masa hen la, tuaciang in PASIAN MIN THANG TA HEN! i ci hi. Mihing te i masak a, Pasian i nunun hi. Amasa ding leh a nunung ding i lehbulh kha hi. Tua hang in vanmi te hong puak NOPNA leh DAIHNA i ngah thei kei hi.\nTukum 2021Khristmas hun in hih amasa ding PASIAN leh a nunung ding LEIMITE lumlet kha lo- in PASIAN mah amasa in koih in Ama’ pahtaak leitung ah nopna leh daihna tung sak dih veni, ci- in kong zawn uh hi.\nKhrismas daihna lungnopna leh Kumthak thupha Zomi bup tung ah a thak in hong tung kim ciat ta hen! Immanuel sungah, GZA Central Committee (December 17, 2021)\nPrevious: ZIUSA Genvai lutnuamte sanna neihding theihsakna (January 2022)\nNext: Kei na gal hi lo ~ Evan. Suangh Dal\nChristian Hymn te’ tangthu: Tuikhuk Khat A Om Hi\nLaisin nuam ngaungau naupang ~ Khup Khen Thang\nZaa khang nai lo deuh se


url: =Ezekiel 8 | Siantongluan\nSalin ka om uh kum guk a phak kum, a kha gukna, a ni nga ni-in sala om Judah makaite tawh ka innsungah thu genin ka tut laitakun, thakhatin Topa Pasian vangliatna ka sungah hong tum hi.\nKa khuadak leh, mihing tawh a kibang pian khat ka mu hi. A kawng nuaisiah ding teng meikuang tawh kibang a, a kawng tungsiah ding teng sumsan kinawtngil tawh kibangin san heuhau hi.\nA khut ding tawh a kibang pian khat in hong sawkin ka samin hong man hi. Tua ciangin hih ka maang sungin Pasian kha in vanah hong lenpihto-in Jerusalem khuapi hong tunpih hi. Tua lai panin, Pasian a hehsuahna ahi milim a omna mun, biakinn tual sungnung lutna, leilu lam kongpi-ah hong paipih hi.\nKuam sungah ka maanga ka muh bang teekin tua sanah Pasian minthanna vang ka mu hi.\nAmah in kei kiangah, "Mihing ahi Ezekiel aw, leilu lamah khuadak in," hong ci hi. Kei zong ka khuadak leh, kongpi kianga biakna tau kiangah, Pasian hehsuahna milim ka mu hi.\nTua ciangin amah in, "Mihing ahi Ezekiel aw, amaute gamtatnate na mu hiam? Israel mite in a bawl uh a muhdahhuai gamtatnate, ka mun siangtho panin a gamla semsemah kei hong nawhkhiatnate en in. Hihte sangin a mindaihuai zaw nangawn na mu lai ding hi," a hong ci hi.\nTua ciangin biakinn tual puanung lutna gei-ah hong paipih a, tua lai-ah kulh a vanna mun khat hong lak hi.\nAmah in, "Mihing ahi Ezekiel aw, hih kulhpi tovang in," a hong ci hi. Kei zong kulh ka tovang a, kongkhak khat ka tuak hi.\nTua ciangin amah in, "A sungah tum in la, a muhdahhuai a gamtatnate uh va en in," hong ci hi.\nKei zong a sungah tumin ka khuadak hi. Kawm tung khempeuhah gul lim, adang ganhing ninte lim, leh Israel mite biak ganhing khempeuh a kisuai ziazua ka mu hi.\nTua lai-ah Israel minam makai sawmsagih na om a, tuate lakah Shafan tapa Jaazaniah zong na om hi. Amaute in paknamtui halna kuang khat ciat tawi uh a, paknamtui a kihalna khute van lamah kahto biaibuai hi.\nTua ciangin amah in, "Mihing ahi Ezekiel aw, Israel mite a kimulo munah a gamtatnate uh tu-in na mu hiam? Amaute in milim a dimna innsungah biakna a bawl uh hi. Amaute in, Topa in hong mulo hi. Topa in hih gam nusia khinta hi, ci-in paulap zong uh hi," hong ci hi.\nTua ciangin, "Hihte sangin a muhdahhuai zaw a gamtatna uh zong na mu lai ding hi," hong cithuah lai hi.\nTua ciangin leilu lama om biakinn kongpi-ah hong paipih a, Tammuz a cih uh pasian a sihna hangin dahin a kapin a om numeite a hong lak hi.\nTua ciangin amah in, "Mihing ahi Ezekiel aw, na mu hiam? Hihte sangin a muhdahhuai zaw na mu lai ding hi," hong ci hi.\nTua ciangin biakinn tual sungnungah hong paipih hi. Tua lai-ah biakinn kongkhak gei, biakna taute leh innlim kikal sanah mihing sawmnih leh nga khawng na om a, biakna tau nungngatin nisuahna lam nga-in nisuak tung na bia uh hi.\nTua ciangin amah in, "Mihing ahi Ezekiel aw, huate na mu hiam? Hih Judah gammite in na muhsa a muhdahhuai a gamtatnate uh tawh lungkim nailo lai uh a, gamsung khempeuhah ngongtatna dimsak uh hi. Tua banah ka heh semsemna dingin hih bangin gamta uh hi. A siathei tawpin hih bangin kei hong simmawh bawlna hong thei in.\nTua ahih manin amaute in ka heh mahmahna thuak ding uh a, amaute zahloin, zong ka khasiat kei ding hi. Amaute in a thaneih tawpun kei kiangah thu hong nget uh hangin amaute thungetna ka ngai kei ding hi," a hong ci hi.\nKhang Tangthu Masa


url: =EU gam (Uzawpah) ah lamdang kasak deuh te :: ZOMI DAILY\nposted on 19 July 2018 at 8:35 pm UTC+9:30 Lomkholna: News, World\n1. Kumpi a sem Numei tam hi.\n2. Nasep nei lo te, naupang te, naupaii te leh mipoi ten khasum sang uh hi.\n3. Naungek te kha 6 a phak ciang in sangkah sak uh a zingsang nai 9 pan nitak nai 3 dong kah uhhi. Sangkah lo in kua mah om thei lo uhhi.\n4. Sangkah khempeuh Kumpi- in khasum pia in sangkah na khempeuh a mawk na a hihi.\n4. Setbing ki lim zat mahmah hi.\n5. Huihpan in meila uh a, huihpangka tam mah2 hi. A bawl masa te zong Eu te hi pah hi.\n6. Lopa ( kiat), lim ciin mah2 uhhi. Sum zon na in ei uhhi. Zuak uhhi.\n7. Khial ing ( sorry) cih ki ngah lo hi.\n8. Mikhem peuh in bawlung suih uukciat uhhi.\n9. Christian lo a dangte in Biakinn lam theilo uhhi. A inn bek vuah a pasian uh bia thei hi.\n10. Topa Zeisu suah ni, sihni, vankah ni leh pesticost ni te ah zum leh sai teng khak uh a, Topa Zeisu a sihpan in khasiang tho hongpai (penticost) dong zong zumkhak lai uhhi.\n11. Kumpi zumpi te ah thu a khen uh ciang in lstho sim in khen uhhi.\n12. Bear ( Bia) pen nak dawn mah2 uhhi.\n13. Zatep nang innkim ah a khan ( room) tuam koih teitei uhhi.\n15. Tax ( a khawn) pen 40% ki pia hi. Tampeuh mah cih ding hi.\n16. Pi tek pu tek kepman kumpi-in a vek in tavuan la hi.\n17. Kum khat in khat vei zantom mah2 a, zan hun pen nai 4 bek sawt hi. Nitak zan 10:30 in nitum in, 11 in khua mial a, zingsang nai 3 in khua vak hi. Vasa te leh ganhing ten zong ih mut khamlo uhhi. Sun sawt (Norway gam bang ni a tum loh hun om lai hi).\n18. Phalbi ciang in zansawt mah2 hi. Nitak nai 3 in khuamail a, zingsang nai 9 ciang in nisuak pan hi.\n19. Mite a mau hihna tawh ki sam theilo, a minpi tek uh tawh ki sam uhhi. Siavuan, boss, siapa, sianu, Rev, Pastor, Manager cih te tawh sap deih vetlo uh a; sam kha leng heh cihtak in heh uhhi.\n20. Tembaw leh vanleng mimal in a nei tam peuh mah uh a, tua a nei te pen lokho mite tamzaw hi.\n21. Tan 1 pan College sangnau pang khat in kumkhat in laibu bu 50 sim teitei uhhi.\n22. Biak inn ah 1/10 hoih a khia te kumpi in kumtawp ciang sumpia kik hi.\n23. Misi a pua mawtaw a tuam in ki bawl giat hi. Zato mawtaw te in pua thei lo hi.\n24. Misi pen a vuiding Pastor/Upa te a ki man hun ciang in misi ki vui pan hi. Sawt pipi zong ki koih theih hi.\n25. Misi han peng pakhuan bang in bawl uhhi. Pak te pak zihziah in hoih mah2 hi.\n26. Mi khempeuh in lai sim cih tak in sim uhhi. Pilna thupi sak mah2 uhhi.\n27. Biakinn tampi tak piahtaih suak ta hi. Kua mah ki khawm nawn lo. Biak inn hawm tam hi.\n28. Ta te vai pen numei in tavuan la in naupang te sum zong a nu ban sung ah lut sak uhhi.\n29. Ki mawl tawh kisai sang inn ah laisin (subject) khat in la uh a, tuibual/ tuipek zong ki hel hi.\n30. Palik leh Galkap ki mu vet lo mawk hi.\n31. Khuazong vot mah2 in, khasiangtho zong dai mah2 in, mi te sang in vasa te ngamlum zaw uhhi.\n32. Naipen a mai ah a pai ciangin nai 7 mai pai in a nungkik ciang zong nai 9 nungkik leuleu hi.\n33. Pitek leh Putek ki kep na tam mah2 hi. Kum 50 nuai lam a si mi tawm mah2 uhhi.\n34. Meileng, Tembaw leh vangleng te nopzat mah2 uh a, Meileng te that 2 tam mah2 hi. Khuasung ah setbing ki nakzat leuleu hi.\n35. College or University pan BA or buaih khat peuh2 na ngah leh pawlpi sung ah Pastor or Biakna sia sem thei hi teh. A mau a sang te vuah Theology sin ciat uh a hihman in lstho sang pen EU gam ah om khol lo hi.\n36. Switzerland pen leitung bup zumkhempeuh om na hi na pin a mau lai nei lo uhhi. Germany pau lai Spain, Italy Piantit cih khawng lai in zang uhhi.\n37. EU sum pen leitung ah a sang 2 na hi a gam 12 in zang uhhi. England sum sangpen hi.\n38. Switzerland gam pen mi 7 in uk uh a, leitung ah a mau bek a om a hihi. A sum uh pen leitung bup ah a lian 4 na a hihi.\n39. Gamkhang to mah2 hi napin Zun le Ek thak ding pen ban card or sum tang ki sam hi. Sum lo tawh ekbuk ki pai thei lo hi.\n40. Sangnau pang te kum 1 khatvei mundang ah lihlazi pai in zangiak uhhi.\n41. Sangnau pangte homework pen manmaw/manlo cih sitgeilo\n42. Switzerland te in Galkap nei lo uhhi.\n43. Norway, Sweden, Finland leh Germany te ah gamdang sangnau pang te sangsap ki pia nawn lo hi. A hih hang a mau ngampau leh a mau lai thei te bek hi.\n44. Schengen Visa na ngah leh Eu gam 26 ki pai thei hi. ( uzawpah) UK leh Russia gam lo teng hi pah hi.\n45. Eu gam ah tanglai thupiang, galpi masa, nihna leh Judah te ki bawlsiat na, Christian Biak Inn kum 1000 val cih te et ding tam peuh mah hi. Et kawi2 ding tam mah2 hi.\n46. Atlantic tupi pi leh tuipi tuam2 tungah sumbawl sumzuak sumleina hi a, tembaw tawh ki nakzin mah2 hi. Titanic tembaw sangin a lianzaw leh a hoihzaw zong tampi tak om hi.\n47. Spain, Germany, Italy leh Piantit pau khat tei2 siam a lai uh na gelh theih leh Eu gam ah nuamtak in sumbei lo in sangna kah thei dinga, oltak in nasep zong na mu ding hi.\nMore: New Zealand gamah ka muhthu te leh lamdang ka sakte\n48. Sweden gam ah Microchip/666 pen meileng, vanleng, ziipai na te ah ki nakzat mah2 hi. Sumbawm, ATM cards leh ID te puakkul nawn lo hi. Leitungbup ah 666/Microchip tawh sum lei sumzuak a nakzat pen Sweden te a hi uhhi.\nA ban dam in hongzom kik ning, Topa aw lungdam lua ing, Khasiangtho aw nongton pih na te lamdang lua sa ing; hi ciang tungding ki sa keng Pasian aw..\nHih thu te leh thu tuam2 na theih nop leh hongsam thei hi teh, Pawlpi, ki pawlna, mimal innkuan in zong hongsam le uh cin note a ding Khalam leitung lamah phattuam na leh pilna nangah beh ding hi cih hongzasak ing. Joseph Pau Ngaihte\nPrevious: New Zealand gamah ka muhthu te leh lamdang ka sakte\nNext: Update: India, Greater Noida vengsung ah innkicipna hangin misi 9 phatota\n8888 phawkna ~ Pu Thangboi


url: =Eiffel Tower pen $21.4 Million bei in Bulletproof Glass tawh dai kikaiding :: ZOMI DAILY\nposted on 10 February 2017 at 11:30 am UTC+9:30\nFrance gam Paris khuapi ii ciaptehna Symbol khat ahi Eiffel Tower pen thautang in apailetzolo Bulletproof Glass tawh Pi 8 val (2.5 metres) asangin daikaiding, umcipding cih AFP pan kiza hi. Hihpen migilo te bawlsiatsawmna panin kidaltheih nading in aki vaihawm hi cihzong Thursday ni in City Hall thunei te’n genkhia uhhi.\nTuabang in Bulletproof Glass kici maan tawh daikaih nading, umcip nadingin sum US$21.4 Million bang beiding ciliang uhhi. Tuapen leilu leh leitaw (Northern & Southern) lambek hipanlai a, tukumbeikuan lamin zawhsawm uh cih City Hall te’n Statement sungah genkhia uhhi.\nNitumna leh nisuahna (Western & Eastern) lamkiu tepen France gamsung ah abeisa Euro 2016 Football Tournament aomlai in 324 Meter sangin dai akaihsa uh hi a, tuate zong laihding uh cihi.\nIhpu ihpa te’n Piancit gam acihcih France gam ii khuapi minthang ahi Paris pen migilo te’n suksiatding limgeel mahmah uh cihi. France Deputy Mayor Jean-Francois Martins kicipa in Press Conference ah agenkhiatna ah Paris khuapi pen Terror Threat tammahmah a, adiakdiak in Eiffel Tower pen mitsuan in kinei phadiak cihi. Tua ahih manin Security khauhsaksawm mahmah uhhi.\nHih Eiffel Tower pen kumsim in gamdangmi Visitors 6 Million valbang in ahawhdetna munminthang khat hi a, Bulletproof Glass Wall tawh kidalcip hileh lungmuanna tampi piatuamding cihi.\nTuaban ah tulaitak aki umcipna dai kikai sangin Glass tawh hileh pailet in kimu theiding ahih manin khualzinmi te ading inzong etdan nuamzawding kici hi.\n2015 January pan 2016 July khasung kikal in France gamsung ah migilo Jihadist te’n mi 238 bang bawlsia uhhi. Tuabang in ngongtatna aomna munte pen French Tourist Sites, Transport Hubs leh Places of Worship omna munte hiphadiak cih kiza hi. ZD Sawltak #zomidaily\nPrevious: Rohingya te huhna piading Malaysia Tembaw Yangon tungta ~ ZD\nNext: Malaysia Jalan Ipoh – KL lampitung ah mawtaw 4 kiphukha, numei 1 si ~ ZD


url: =Tokyo khuapi ah abeisa kum 48 khitzawh khua avotpen in kiciamteh :: ZOMI DAILY\nposted on 25 January 2018 at 10:08 pm Lomkholna: Japan, News, Sawltak, World\nJapan gam ii Capital khuapi ahi Tokyo City ah khuadam mahmah a, tuni Thursday (Jan 25) ni pen damphadiak hi. Central Tokyo sungteng ah tuzingsanglam in khuahun avotna pen Temperatures 4 Degrees Celsius ah kiasuk ahih manin, abeisa kum 48 sungah tuni pen khuahun avotpenpen in kiciamteh cih AFP pan kiza hi.\nKyodo News te genkhiatna ah hihbangin Japan gambup khuahun votcihtak in avotna ahangpen Low Atmospheric Pressure System hanghi ci’n genkhia uhhi.\nCentral Tokyo ah abeisa 1970 kum January khasung in hihbangdan in khuahun votpi in votngei a, tuazawh tuni pen avotpenpen kikni ahihi.\nFuchu City ii khuapualam ah khuahun votzawlai in, avotna Temperature pen -8.4 degrees Celsius bang tungsuk cihi.\nHihbangin khuahun avotpen tukalsung kizom suaksuak laiding hi. Saturday nidong Tokyo City sungah khuahun avotna -4 degrees Celsius hisuakding in ki ummawh hi ci’n Japan Meteorological Agency te’n amauzat Website tungah suaksak uhhi.\nKhuahun pen votlua mahmah ahih manin, abeisa kum 33 sung khatveizong Low-temperature Warning cihbang kipia ngeilo himahleh tutung petpet ciangin Weather Agency te’nzong khuasung mipi te kidopding Warning piata uhhi.\nDeputy government spokesman Kotaro Nogami ngiat inzong hihbangin khuavot hunpen kizom suaksuakding a, Saturday nidong khuahun votsuakding hi ci’n Reporters te tungah genkhia hi.\nTuaban ah abeisa kum 4 sungbang aom ngeilo Snowstorm pen tukal kipatlam in Tokyo City sungah kimu khakik hi. Munkhempeuh ah vukbekbek in tuamcip ahih manin meileng te taitheilo, vanlengzong lengtheilo zahdongin vukkia in, Snowstorm in nawkgawp hi. Kumpi thunei te’nzong Japanese Workers te kiangah innciahbaih un ci’n zaksakna nei uhhi.\nTokyo Fire Department panin Ambulance Service apiak uh hi a, abeisa Wednesday ni in khuahun siatna hangin Ambulance 2,826 veitak hongkisam cihi.\nTuahun sungteng cimawh in Emergency Call hongkisam pen tamphadiak cihi. 1936 kum in akipankhia ahi Emergency Service pen nungsungteng ki limsap phadiak a, nikhatsung bekbek in 2000 vei tabang Emergency Service kisamden cihi.\nMore: Japan pan alengkhia vanleng khat ii akha kiasuk in mawtaw khat dengsia\nMonday leh Wednesday kikal inzong Tokyo City sung aom Hospital tuamtuam ah akipuakpen mi 592 phahi cin Kyodo News te’n genkhia uhhi. Sawltak #zomidaily\nPrevious: Italy, Milan khuapua ah meileng tuahsia, mi 3 si in adang 13 liam\nNext: Tai nih a pai Zomi numeite ~ Hang Khan Lian\nDamansara Toll Plaza ah mikhat a mawtaw tawh kanglum\nMalaysia, Kuala Lumpur khuapi sungah meileng 2 kiphukha, mi 210 val liam\nMalay gamsung leh lei tung bup zomi te tung zaksak na


url: =USA, California State sung khuahun siagawp in, mi 4 sikhin ~ ZD :: ZOMI DAILY\nposted on 19 February 2017 at 10:03 pm Lomkholna: News, Sawltak, USA, World\nUSA, California State sung aom San Diego leh Los Angeles khuate ah huihpi guahpi in nasiatak in nawkgawp ahih manin mi 4 in sihlawh cih Yahoo News pan kiza hi. Los Angeles khuasung aom lamzikpi khatzong lampi laizangah Sinkhole ci’n kuahawm lianpi khat pianga, anuai ah Meter 6 (Pi 19 val) bang thuksuk cihi.\nTua kuahawm sungah mawtaw khattawh numeikhat kiasuk sawnsawn a, Emergency Services te atun mateng taikhia theilo in, leisung ah awkcik hi.\nLos Angeles Fire Department te atun ciangin honkhia theipan uh a, tua leisung ah a awkcipnu ii genkhiatna ah asi tading kakisa ci’n laulua mahmah hi. Firefighters te ahonkhiatding a hu ging azak ciangin lungdam mahmah hi.\nHih huihpi leh guahpi hangin tuikhawnggawp, buannawng piangin leitolh cihte banah huih hatlua in, Electric Power zong kisiacip cihi. Mi 4 peuhmah in sihlawh khinding cih kiza hi.\nLos Angeles Police te’nzong pasal kum 55 aphakhinkhat Electric datlaih in si cih genkhia uhhi. Tuaban ah Los Angeles khuasung aom mi 60,000 bangin Electric Power ngahlo in, cimawh mahmah uh cih genkhia hi.\nHighways leh Railways tezong avekin kikhakcip ci’n National Weather Service te’n genkhia hi. California State bupsung khuahun siamahmah cih Los Angeles Meteorologist te’n pulakkhia uhhi.\nGuah zulo in gamkeugawp ahih manin tuahangin khuahun asia hiding in ki ummawh hi. Khatveivei guah zulo in akeucip ciangin Flood tuicim tawh kizomthei cihi.\nNungkum December khasung inzong USA, Texas ah lamzikpi khat kuavang piangin mi 2 kia a, khatin sihlawh ngeikhin hi.\nNational Weather Service te’nzong 1995 kum khitzawh Southern California sung anawk huihpi guahpi lakah ahatpen, akhauhpen hiding ci’n genkhia uhhi. ZD Sawltak #zomidaily\nPrevious: Naupang kum 7 bek aphapan khat kawnggak tawh 62 vei azepgawppa kiman ~ ZD\nNext: China ah vanzuak khatleh vanlei khat pekkhat hangtawh kitawng in a ngawng kitansak ~ ZD\nKum 60 val kizopna omlo, akikhensa innkuan te Haiciin khua ah ki mukik\nZIS min tawh Lai siangtho hawmkhiatna vai zaksakna


url: =GZA Makaipi Tung Pan Thu Zaksakna (GZA Makai Khawmpi Vai)\nLeitung bup aom kongit ka Zo mipi khempeuh tungah thukong ngetsak hi. A masa pen in ih Biak Tung Pasian in daihna thupha note tungah hongtung sak kim ciatta hen!\nI it i ngaih leh i zahtak GZA Thuzekpi Rev. Dr. Do Kham in hong nusiat vat ciangin Zomi khempeuh i dah a, cihna ding mel theilo in i omtek hi. Ama’ nuntakna ahih leh a it leh a-na a sepsak Pasian deihna bang a, honglaksak hi a, ei cih theih bangmah om nawnlo hi. Ih minam bup in i dah a, a diakdaik in GZA nasepna ah a mahmah hong makaih ihih manin i goih mahmah ding hi. A nusiat a zi leh a tate gel leh a sanggam khempeuh ading thungetsak tek ni.\nTu-in Dr. Do Kham i it i ngaih bek hilo in GZA nasepna hong kipelh nakhat hong om pah lek hi. Amasa in GZA Makaite kikhopna pen i Tedim khuapi ah November 14 – 17 ni dong neih i sawm hi-a, a mahmah in hong geelin hong mapi toh den ahihi. Tu-in amah in binglo halo in hong nusiat vat ciangin hih GZA Makaite kikhopna zong ih geelsa bangin hong piang theinawnlo in ih khintoh phot hong kul ta hi. Zindo ding leh innteek sem ding Tedim GZA Local Committee te bel lawptakin khutkhat tawi khekhat khai bangin na-navaihawm nasate uh kana zaden uh a, ka lunguh dam mahmah hi. Hithei liai hileh ka kipelh sak nuam kei uh hi. Ahizongin tutadih in idah ikah in hong vuknelh in vaihawm zo mahmah lo ihih manin Tedim Local Committee te’n nong telsiam dinguh kong thum ngetngut hi.\nGZA Thuzekpi huh (Associate General Secretary) Rev. Dr. Do Suan Mung leh Rev. Dr. JM Paupu te tawh kana kiho uh-a, hih meeting pen a manlang theithei a, neih kik baih nading leh amun amual (Venue) ding zong mudang sawm hetlo in i Tedim khuapi mah ah neih dingin kana khensat uhhi. Mailam ah hih vaitawh kisai-in thu hong zasakkik nung.\nDahna hang a, ih geelsa bang hong pian theihlohna pen akua mapeuh in nong telsiam dinguh hong thum phapha ing.\nItna takpi tawh,\nRev. Dr. S. Pau Khan En\nGZA Makaipi 18 OCT 2013


url: =Dektak aw ei ~ Lian Tuang :: ZOMI DAILY\nDektak aw ei ~ Lian Tuang\nposted on 30 July 2018 at 4:37 pm Lomkholna: Liantuang, News\nKhat veivei ka om muanin biakinn sunga I thungetziate ka lungngai theizel hi. I thungetzia pawlkhat siksan in I mitkha ah Pasian bangci muh I hi hiam cih kikum dihni.\nAkpi tawh kibang\nAkpi in aknote kisukhaleh patau leh hehlua kisa delh in tu gawp daidai hi. Ei zong thu I nget ciangin I thangpaihna khasiatnate Pasian in akpi bangin a na thukkikgawp dingin lunggulhna kinei mawk hi. Pasian in ei ong huaina hangin midangte vatgawp leh a ut pawlkhat ki om mai hi.\nPasian in eite ong it in ong angvan mahmah takpi hi. Ahi zongin eite ong it mah bangin midangte zong it mahmah ding ahihna kiphawklo thei zel hileh kilawm ka sa hi.\nThungetnate ngaingai leng I kisapna teng a ban takin ong sep sak dingin Pasian a sawlsawl peuh kihi zaw hi. Nupi thadah ngelte in a tutna panin inn nasemte nasep a bansawl bangin mit sisa in deihna teng a sem dingin Pasian kisawl ziahziah hi. Khat veivei sawlna bek hi loin thupiakna zong kihel lai hi.\nMihingte vaihawmna sungah Pasian om hi zaw loin Pasian vaihawmna sungah mihingte om kihizaw ahihna kiphawk khalo zel hileh kilawm ka sa hi.\nDeih bangbang ngah theihna phualpi bangin kingaihsun tawh kibang hi. Tangthu sunga Dahpa khuang kigen bangin duh teng deih teng apiang sak atangtung sak ding bangin kingaihsun tawh kibang hi.\nDuh teng deih teng apiang sak thei leh ong pia thei Pa hi mah hi. Ahi zongin eite duh le deihna teng bek hilo eite nuntakna le kisapna khempeuh a thei Pa le eite ong kem ong nei Pa ahih lam kiphawk khalo zel hileh kilawm ka sa hi.\nPasian in midangte sangin eimah a kipan i minam mahmah le kipawlnate midangdang kipawlna dangdangte sangin ong thupi ngaihsutzaw deuh in ong angvan zawdeuh ding khawngin lunggulhna kineileh kilawm ka sa hi.\nPasian le eima kikal ah aituam thu a om mah bangin midangdangte tawh zong thuk takin na kizon veve ding hi. Bang hang hiam cihleh amah pen leitung bup ni kha aksi singkung lopa piansak nate khempeuhte Pasian zong ahi hi.\nHih pen tu laitaka kei mimal ngaitsutna hi lel ei guai. (Mi khempeuh hi loin mi pawlkhat bek mah hi zaw) (29, 7,2018) Lian Tuang\nPrevious: U.S Kumpi sungah panmun asang pen anei Zomi\nNext: Indonesia, Lombok ah zinling in mi 14 si, adang 162 liam\nMihing hamphatna kepcingna (Human Rights Minitoring) ~ Tual Khan Suan\nTulaai Leitung Thuthang Tuamtuam Updates March 5, 2015\nSyria gam Aleppo khuapi gamnuaimi te’n a uklai un mihing pumpi nate sumbawlna dingin zang ci ~ TK Lian\nIndia gamsung ah tapasal deihluat manin kumsim in numeino 240,000 in sihlawhden


url: =3rd Quarter Zokam Sabbath School Lesson - Zomi Adventist Innkuan\nHihte Lakpan a Neupen:\nKitasamh te Panpih\nJuly, August, 2019\nLaitei: Pr Ngo Khaw Nang\nA sung Om thu\nA thu Laimai\nThu Masa ………………… 2\nPasian in Bawl ………………… 4\nA Hoihzaw Leithak Khat Geelna ………………… 11\nSabbath: Suahtak Ni ………………… 18\nPsalms le Paunak Sunga Hehpihna le Thumaanna …… 25\nKamsangte Kahna ………………… 32\nPaingsakpa Bia ………………… 39\nZeisu le Mi Kitasamte ………………… 46\nHite Lakpan Aneupen ………………… 53\nLaisiangtho Thak Pawlpi Sung Nasepna ……..…… 60\nLungdamna Thu Nuntakpih ………………… 67\nKumkik Na’ng Lametna Nuntakpih …………… 74\nHehpihna It ………………… 81\nNasemte Kipawlna ………………… 88\nAdventist te peuhmah pen “tawntung lungdamna thu” (Rev. 14:6) leitung buppi ah tangko dingin hong kisam ahi hi. Tua bang hihna tawh Zeisu in, mite “kong thupiakna te hilhin, kanungzui suaksakin, tuiphum un” (Matt. 28:20) a cih kammal te a maang ihi ziau hi. Hong thupiak te lakah, aliam abai te, aki nengniamte, azawngte, thongkia te huhna cihte akihel hi.\nZeisu in Samaria mihoihpa thu gentehna a neih khitciang zong (Luke 10:37) athungai te kiangah “pai unla, tua bangin hihun” a ci hi. “Tuucingpa in tuu leh keel a khenkhiat” (Matt. 25 : 32) mahbangin, minamte zong a khenkhiat ding hun, A Mah mah in a geelkhin hi. Gilkialte, damlote, puan neilo te, thongkia te huhna in bangzah thupi cih zong hong gen hi. “A neupen khat nangawn na limbawl uh ciangin, Keitungah hong bawl na hi uhhi” (Matt. 25:40) hong ci hi.\nGupkhiatna thu i pulaakna ah, biakbuuk, misi te omzia, thukham kipzia, cihte ih pulaak ciangin, mite’ kisapna te ihuh kul hi. Mite’ i phaakzawhna dingin bang lampi hoih kisam hiam? EGWhite in, “Khazih’ sepdan bekin, mi hong pha zosak bek ding hi. Amah in mi lakah kihel in, mi’ hoihna’ng bawlsak hi. Deihsakna tawh mite’ kisapna te panpih a, mite’ muanna zong ngah hi. Tua khit teh “Hong zui un” (The Ministry of Healing p. 143) a ci hi.\nMi khatin a simna ah, Lai Siangtho sungah Pasian in mizawngte a veina thu taang 2103 vei om ci hi. Thu dangdang te a hi, upna, thukhun, Khristian nundan cihte tawh tehkaak ciangin, kitasamte huhna lam in lekzaw tham hi. I kimkot ah thuaksiatna te noptuam sakna ding thupitak a ngaihsut kul hi. Hihte pen lungdamna thu tangkona lakpan paih ding hilo zaw in, tha hong pia zaw ding hi.\nMidangte huhna in hoih a, huhnopna lungsim bektawh hi ding hi. “Thuman thutang” (Micah 6 : 8) tawh i sem ding a, thuman thuta’n na in hoih hi ci hi.Mite i huh ciang nangawn in thuman thuta’n na tawh huh leng hoihzaw sem a, “note sung aa om lametna” (1 Peter 3 : 15) tawntung nuntakna hi ci hi.\nZeisu in damlo te damsak, mittaw te mitvaksak, aphakte damsak, misite thosak hi. Tua te khempeuh a sawtlo in si kik veve ding hi mah hi. Ahih hang, Amah’n mite kisapna te huh a, Hong zui un ci hi. Tua mah bangin, eite’n zong, Amah zui un, i ci ding hi. Leitungah hoihna leh thumanna i zon manin, vantunggam a kisinkhol i hihi (Luka 4:18,19). Mizawngte, aki nengniamte i donna pen, Pasian tungah biakna pia (Isa. 58:6-10) i hi a, mizawngte, aki nengniamte i donlohna pen, Pasian lim leh meel a laklo i hi hi (Prov. 14:31).\nTu quarter sungin, i kimkot a omte tungah i sep ding bangteng cih i sin ding hi. “Man piakloh in na ngah uh, man ngenlo in piakhia un” (Matt. 10 : 8).\nJonathan Duffy in 2012 pan kipan ADRA International President sem hi. 2008 masiah, ADRA a lutma in, South Pacific Division ah Health Director a sem hi.\nLaigelh : Jonathan Duffy\nCHURCH CALENDAR (3rd Quarter 2019)\nJuly 6: Day of Prayer and Fasting\nJuly 13: Mission Promotion\nJuly 20: Reach the World: Media Ministry\nJuly 27: Children Sabbath\nAugsut 3: Global Mission Evangelism\nAugust 10: Reach the World: Church Planting\nAugsut 17: Education Day\nAugust 24: End Violation Agianst Womwn Day\nAugust 24: Lay Evangelism Day\nSeptember 8-14: Family Totherness Week\nSeptember 14: Mission Promotion\nSeptember 21: Pathfinder Day\nSeptember 28: Sabbath School Guest Day\nPrev post Sharing Scripture for June 16 – 22\nNext post ADRA Statement for 2019 World Refugee Day


url: =Laitan pilna sangin akisam masazaw thu pawlkhat :: ZOMI DAILY\nLaitan pilna sangin akisam masazaw thu pawlkhat\nposted on 8 January 2019 at 11:52 pm Lomkholna: JobCinpi, News\nNulepate in naupangte sangkah ding le laitan pilna neih ding pen athupi pen dingin ngaihsun kha thei hi hang. Tua manin naupamgte thuhilhna khatpeuh i neih ciangin lai hahkat un! lai hahkat le uh cin mipil nasuak ding uh hi. Laipil lo te pen mihai in ki ciamteh hi, cih bangin naupangte thuhilh hi hang. Laitan pilna pen kisam mah hi. Hi mah leh tua sangin a kisam zaw thu tampi om lai ahih lam i theih ding kisam mahmah hi. Laitan sang ,pilna sang pipi asin, degrees ngah khin liang napin , midangte muhna ah mi mawk mawk khat tawh a kibang , mi tampi tak om hi. Tua bang mite pen sanginn panin a kisin laitan pilna bek a theite hi uh a, tua bang mite pen mite tawh kizopna khat peuh ah, a degrees uh mindaisak thei uh hi. Laitungah pilna lam tawh kisai sittel te in agenna ah laitan pilna sangin a kisam zaw thu tampi om a tuate pen sangkahna sanginn panin kisinthei lo hi, ci uh hi.\nNaupang khatin a neutunga kipanin a lungtang sungah a tensak ding a kisam thu tampi om hi. Tua thute pen a neutunga kipanin thei kei leh agol ciangin a zuih ding haksa sa uh a, tua manin nulepa thuhilhna mang lo in, mite muhna ah migamtatsia le nulepa deihsakna athei lo tanu tapa suak thei uh hi. A sangkah nadingun nulepate in nasem uh a, a zing amial ci loin , tate adingin guahzu meikai nuaiah nasemin tate sang kahsak hi hang. Hi mah leh tate in pilna hong sinsin in , pilna sang pipi angah uh ciangin nulepate hong thusim lo uh a nulepate hong phawk nawn lo thei uh hi.\nPasal nei uh a, nulepa a nai nawn lo tawh kibang thei uh hi. zi nei in inntuan uh a, a nulapate tawh kizom nawn lo uh hi. Tua bang ciangin mite in a pilna sinsin uh bangin mangding uh ahiam, anu apa te uh phawk nawn lo liang dingin , hai na lawmlawm uh ee, ci ding uh hi. Hi mah leh a maute in laitan pilna bek thei uh ahih manin , adang pilna tuam tuamte pen sin kha lo uh a, thei lo uh hi. Tua ahih manin nulepate in zong tate tungah laitan pilna a neih ding uh thupisa masa lo zaw in , mihing khat ading a neih huai , a kisam pilnate i theihsak , i sinsak ding pan kisam mah mah hi.\nMITE TAWH KIZOPNA\nNaupangte pen aneulai mahin midangte tawh kizopdan asiam ding uh kisam ahih manin nulepate in i sinsak ding kisam mahmah hi. Mihingte khat le khat kizopna ah a sepa bawlna le a gualzawlna pen 20% bek ki hel a, mite tawh kizop a siamna pen 80% ki hel hi. Midangte tawh a kizomthei lo mi khat pen, gualzo cih om ngei lo hi. Mihau tampite in agenna ah nasepna khatpeuh ah kinop nading khatpeuh aom ciangin a laitanpilna le a neih alam sangin , a kizop siamna tawh thukimna lai kibawlzaw hi ci uh hi. Tua ahih manin naupangte pen aneu a kipanin mite tawh kizopdan pen sinsak ding akisam mahmah khat ahi hi.\nSUM LE PAI ZEKDAN\nZomite sungah a theih tampi om ta hi. Nulepa pawlkhatte in atate tungah naupangte in sum tawi lo ding , sum khoih lo ding ci uh hi. Tua pan kipattahna man lo khat ahi hi. Naupangte pen sum zatdan sinsak ding. Tua mah bangin sum ngahna a haksat dan zong sinsak ding hi hang.\nVan khat na lei ding ciangin ngaihsut masak ding a kisam mahmah thu khat om hi, hih van lei leng ka lung akim zo diam, cih pen ngaihsun hamtang ding. Kisam khol lo a hih hang tawmman ahih teh lei mai ning cih te , hong nakzuak lua , aa na lua kahih cianga ka laisak hi, cihte pen kisam lo hi. Mihau khat in agenna ah , vanmanpha khat ka lei ding ciangin, a kizatna ding namthum ka theih kei leh ka lei ngam kei , ci liang hi. [ A tamman te a genna ahi hi.] Sen nupi pawlkhatte in van alei uh ciangin a tate uh ton pih uu a, a sumbeizah ding atate uh tuatsak ciatciat in, a tate uh sum lensak uh hi. hamu , pia’khat na leng a valkhongin mawkpaih lo uh a, aneng atawngin tuat sitset sak uh hi. Tua pen naupangte adingin khuakmuat dektak liang-in tinchia natuatsak kullo a, tua sangin zong kimanna nei zaw lai hi.\nNaupangte pen van khatpeuh , moh khatpeuh na piak ciangin lungdam kosak hamtang in. Sen nupi pawlkhat a tate moh khawng pia le hang ei gen kul lo in anute in lungdam kosak uh hi, pawlkhatte pen a maizum ahiam thei keng lungdam hongkol lo uh hi. Tua bang ciangin anute in akhut penin tua amoh lakhia in, kei hong pia kik a, a lungdam lo ahih leh piak lul kei ci mawk uh hi. Tua pen a deihna telcianl lo ka hih manin , lungdam hong koh loh hangin pha mawh kei nesak lel in ka cih leh kulkei, pia nawn kei o, nidang teh zongsang in teh , a lungdam lo a hih nungsang a nek loh hang pha mawh kei ci ziau uh hi. Hih pen a ngaihsut kikik ciangin naupang pattahna ahoih mah mah khat a hih lam ka thei kikkik hi. Lungdamna aom ciangin lungnopna om a , lungnopna a om ciangin thupitsak nopna lungsim omthei pan hi.\nLUNGTUP LIAN PIPI NEI SAK DING\nNaupang khat pen aneu-a kipanin a lungtup khatpeuh hoihtakin a septheih ding le , a lungtup pen atangtut theih na dingin nulepate in i hanciampih ding , tha i piak ding kisam hi. Lam khat a lungtup leh tong khat tangtun a tangtun dingin lametsak na hih leh, lam sawm bang lungtup in nei le lam khat bang tangtun ding hi. A piangthei lo ding a kiummawh huih laka inn lam ding angaihsun na om kei leh vanleng khawng pen om lo kha ding hi. Phong khawng om lo kha ding hi. Hih vanhoih te a bawlte in hih ciang ciang bek a lungtup uh hi zenzen lo a, a lungtupna uh pen , hih sangin a zah tampi in a sang zaw ahi hi. Tua manin naupangte pen lungtup lian pipi neihsak ding kisam hi.\nNaupangte pen aneu a kipan a lungsim uh a kikepcing zawh nadingun sittel ding kisam hi. Ka minam kua ahiam , a pu kapa te a bangcih mi hiam, ka khanggui uh abang cih hiam, cih oen theihsak ding kisam hi. Hong dawnkikna uh tawh kizui in a lungsim uh kepsak zawh ding kisam hi. A khamggui uh a hoih loh manin lungneu sak ding hi lo a, nampi ahih manin ki liansak ding hi lo hi. A nulepa api apute siatna hangin a kibawlsia , a kineumuh pawlkhat om thei a, tuate pan thapiak siamding kisam hi. Khanggui in mihing mailam hong gelsak lo a, namailam ding nama gelna tawh kizuiin Pasian in hong tangtungsak ding hi zaw hi., cih ding ahi hi.\nA PUMPI KIKEMCINGSAK DING\nA neulai mahin mihoih mihoihlo a khen theih nadingin nulepate in thu i hilh ding kisam hi. Nulepate thukham ahih manin a sepkhak leh siatna a bawl hi sak lo ding hi hang. Siatna a bawlmanin a sia hi sak zaw ding hi hang. Tate in nulepate om lohna munah tuate asep uh ciangin siatna bawlin kingaihsun lo thei uh hi. [ Gentehna , zatep pen nulepate in a kham manin , atepte a mawh hi zen zen lo hi. Za a tep ciangin a pumpi susia ahih manin zatep pen siatna a hi zaw hi. Tua pen nulepate in i hilh cian theih ding kisam mahmah hi. Naupang pawlkhatte in a nulepate in zatep leh asat ding lau ahih manin a nulepate muh lohna ah tepsim uh hi, tua pen siatna abawl in kingaihsun lo uh hi. Tua ban ah, deihloh pen in ,inn kang hi leh bamg cih om ding , zin lin ciangin bangcih om ding, cih te zon theihsak ding leh a kiciantak in gem ding kisam mahmah hi.\nHAKSATNA A THUAKZAWH NADING\nNaupangte zakna ah haksatna cih kammal pen tamgen loh ding kisam mahmah hi. Haksatna cih sangin, ( challenge ) cih dingin hoih zaw hi. Challenge cih ciangin khat le khat kitona hi a, haksatna khat in hongto hi cih ding hi zaw hi. Naupangte pen a guallel ut lo uh a, a tawntungin a gualzo den nuamte ahi uh hi . Kitona cih oen khatvei lel mah le hang hanciamkik in kitokikthei a hih manin , a guallelh na munte panin tha lalkik thei uh hi. Haksatna cih pen a min mahmah zong maingap huai lo lua mahmah ahih manin challenge cih kammal zang zaw ding hi hang. Tua hi leh naupangte adingin zong hanciam nopna le lungkhauhna tanpi piangsak zaw ding a, a lungsimuh hangsan zaw ding hi.\nKa laigelhte pen atom cih bang tam khol lo a hih manin laisim hat mel lo te adingin asim thadah huai mah mah khat hi ding hi. Ahi zongin laisim cih pen thadahte ading lawm hoih khat suak ngei lo ding ahih manin , tua laisim na panin a kingah thuphate zong ngah lo pah ding uh hi. Job Cinpi (Zomi Laisim nuam te)\nPrevious: Sunglam mi tawh kitel semsemna\nNext: USA, Phoeniz pan Pa Pau Cin Thang (Thangkai Suangpi, Zangiat beh) in hongnusia


url: =Malaysia Genting Highlands pan aciahsuk Bus golpikhat tuahsia, mi 23 liam :: ZOMI DAILY\nposted on 6 April 2018 at 11:30 pm Lomkholna: Malaysia, News, Sawltak, World\nMalaysia, Genting Highlands mualdawn panin aciahsuk Bus golpikhat tuni Friday nitaklam in tuahsia cih kiza hi. Tua Bus tuahsiatna hangin asi omsamlo a, ahi zongin mi 23 takin liamlawh uhhi.\nGenting Highlands – Kuala Lumpur lamzikpi tungaom Km 17.3 ah nitaklam 7:15pm hunpawl in atuahsia ahihi. Tua Bus golpi in adang mawtawneu Honda Accord khat phukha masa in, tuapanin tuahsiatna akipan hiding in ki ummawh hi.\nAtuahsia tepen Bus tungah atuang mi 18 leh Honda Accord tungah atuang mi 5 te ahihi. Bus tungah atuang aliamte lakah mi 16 tepen Chinese Tourists vive hi uh a, adang mi 2 aliamte pen Bus Driver leh Tour Guide ahihi.\nHih tuahsiatna hangin aliam khempeuh zatui Treatment kibawlding in Selayang Hospital ah kipuaksak uhhi.\nHihvai tawh kisai in Pahang Fire and Rescue Department deputy director Mohd Sani Harun in agenna ah nitaklam 7:24pm hunpawl in tuahsiatna om cih Distress Call hongki zasak cihi. Tuaciangin Genting Fire Station panin honkhatin ahuhding in gelhpah uhhi.\nTua atuahsia Bus pen Genting Highlands panin aciahsuklam ahihi. Genting Highlands aom Hotel khatpain Chinese Tourists vive puasuk in, Subang Jaya zuanin aciahsuk ahihi.\nMore: Malaysia Genting Highland paina Cable Car kialo hi\nBus in Honda Accord pen aphukha masa hiding kici a, anunglam aphutsak khiticiangin lamzikpi adalna Divider phukhiaphei hi. Lamzikpi akhanglam kendang ah kiasuk suaklo ahih manin, phadawmlai cihding ahihi. Sawltak #zomidaily\nPrevious: Paikhiatna ahang (The Exodus Factor)\nNext: Tedim – Rih – Khuadar: Lampi athak India kumpi’n ziik ding


url: =Vondeih Kep Ding – 153 (Dimno’ Pa) :: ZOMI DAILY\nposted on 24 August 2018 at 5:47 pm Lomkholna: Article, Paukhankap\nTawngno, Zangkong Awging a, ‘Cimphawng, Kipuah Kawm,’ cih section aom dan bangin a nuihzak huai, a lungngaih huai leh a ciapteh huai tangthu tomno ka kepte tutung in hong gen nuam ing.\n1. Khatvei Zawngkuhpi khat innkhum tungah kahto-in a nuai panin a en mihonte ama hih theih a siamna tuamtuam lak in gualnopna a bawl leh mihonten zong thangah in khutbetna pia zuahzuah uh hi.\nTua pen Laa in mu-in tua Zawngkuhpi aman ciang amah zong kahto-in Zawng i hih dandan in ong hih hi. Tua leh inntung khuhna singtomte hong kitam gawp in hong kia gawp hi. Tua leh a Pu in hong mu-in a nasemte sawl a tua Laa kaisuk sak in, inn nuai-ah khu liangin sat gawp sak hi.\nTangthu lungngai leng mi lawhcing tah ci-in ei siam loh, ei kivak lohpi i sep leh hih Laa danin tuak thei kha ding hanga, ei leh ei kithei-in ei madan in i om ding hong lak leh kilawm sa ing.\n2. Nitak khat College sangnaupang 4 parties pai-in a zingcianga a laivuan ding uh en man lo hi. Zingkhuavak ciangin ngian khat bawl in, a puansilhteng uh a nin in bawl hi. Siapipa kiangah pai-in, “Zannitak lawmte Mopawi ah ka pai vua leh ka ciah lam uh ciangin ka mawtaw pei uh hong kitam ahih manin inn dong ka sawn uh hi. Tua manin nong muhdan hipah ung,” acih leh a Siapipa in zong tawmvei lungngai-in, tua leh ni 3 sung lai et hun hong pia ning la, tua teh phi un, ci hi. Tua hun ciangin ready sitset nung ci-in a lungdamna uh ko hi.\nNi 3 khit ciang laivuan dingin Siapipa mai-ah hong tung kik uh a, Siapapa’n zong, “Tuna laivuan pen special deuh dingin hong bawl sak ing. Mi khat ciangin room khat ah om ding hi uh teh,” ci-in room khat mi khat ah koih in, amau zong ni 3 bang hun a kipia ahih manin thukim uh hi.\nYour Name ___________ (1 Points)\nWhich tire burst ________ (99 Points)\nIh hihna bangbang lungsim siangtho tak in gen ding leh paulap zongzong loh ding hong hilh leh kilawm sa ing.\n3. RC Phonggyi te khat Zato panin dam zo nawn lo ding hita ahih manin Siavuan te kiangah huhna ngen in, “Police Officer khat leh Politician khat ka gei-a om dingin hehpihna tawh hong sap sak un,” ci hi. A sawt lo-in tua te nih hong tung pah hi. Phonggyi pa in a lupna pangkhat tuak ah tu sak in a khut khat tuak panin len gige hi.\nTua bangin tawlkhat sung Phonggyi pa in a khut panin a lettak ciangin amau geel zong a lungsim uh hong sukha mahmah hi. Lamkhat panin zong Phonggyi pa in ama hun nunung ah amaute nih keekkeek a sap khak citciat uh zong angtang in kipaak kawm uh hi.\nTua leh Politician pa in, “Tua leh bang dia ko nih hong sam sese na hia?” ci-in hong dot leh Phonggyi pa’n zong a thaneihzah tawh a hu sangin “Zeisu zong a sih ding lai-in a pang tuak ah Guta khat tuak om hi. Kei zong tuadan in ut ing.” ci hi.\nPhonggyi pa tangthu ai leh bel ka nuihza peuhmah in gen ding zong thei beh tuan keng!\nHih zah hong gelh hi ning.\nPrevious: A theihhuai upna laang (No. 3) ~ Langh Khan Mung\nNext: A (30) na Australia Prime Minister thak Scott Morrison\nSiamsin Dictionary hawmkhiatna vai lungdam kohna